type: legislation

jurisdiction: EU

text:
 |
 52013PC0147
 Proposta għal REGOLAMENT TAL-PARLAMENT EWROPEW U TAL-KUNSILL dwar miżuri biex tonqos l-ispiża biex isiru netwerks tal-komunikazzjoni elettronika b'veloċità għolja /* COM/2013/0147 final - 2013/0080 (COD) */
 MEMORANDUM TA' SPJEGAZZJONI
 Dan il-memorandum ta' spjegazzjoni
 jippreżenta l-proposta għal Regolament tal-Parlament Ewropew u
 tal-Kunsill dwar miżuri biex tonqos l-ispiża biex isiru netwerks
 tal-komunikazzjoni elettronika b'veloċità għolja.
 1. IL-KUNTEST TAL-PROPOSTA
 1.1. L-għanijiet
 tal-Proposta
 Ir-Regolament propost għandu
 l-għanijiet li jonqsu l-ispejjeż u tiżdied l-effiċjenza
 fit-tifrix ta' infrastruttura tal-komunikazzjoni elettronika b'veloċità
 għolja billi jiżdiedu l-aqwa prattiki eżistenti madwar l-UE, u
 għalhekk jitjiebu l-kundizzjonijiet għall-istabbiliment u
 l-funzjonament tas-suq intern f'żona li tappoġġa l-iżvilupp
 ta' kważi s-setturi kollha tal-ekonomija.
 Fil-fatt huwa maqbul bil-bosta li
 l-ħidmiet tal-inġinerija ċivili huma l-parti l-kbira tal-ispejjeż
 ġenerali tat-tifrix tan-netwerk[1],
 irrispettivament mit-teknoloġija użata, bi stimi li jilħqu t-80%
 għal ċerti teknoloġiji.
 Jekk jingħataw għadd ta' drittijiet
 u obbligi li japplikaw direttament fil-bosta stadji tat-tifrix
 tal-infrastruttura, jaf l-ispiża tonqos b'mod sinifikanti. Ix-xkiel
 għall-investiment u d-dħul fis-suq jista' jitnaqqas billi
 jitħallew jintużaw b'mod aktar intensiv l-infrastrutturi
 fiżiċi eżistenti, billi tiżdied il-koperazzjoni
 fil-ħidmiet ċivili ppjanati, billi jiġu razzjonalizzati
 l-proċeduri għall-għoti tal-permessi, u billi jitneħħa
 x-xkiel għal infrastrutturi lesti ġol-bini li jkunu jifilħu
 l-internet b'veloċità għolja.
 Għalhekk din l-inizjattiva tindirizza
 erba' oqsma problematiċi ewlenin, jiġifieri: (1) l-ineffiċjenzi
 jew il-konġestjonijiet fejn jidħol l-użu tal-infrastruttura
 passiva eżistenti (bħal pereżempju l-kanali, il-pajpijiet
 flessibbli, it-toqob tal-ispezzjoni, il-kaxxi, l-arbli, l-antenni, it-torrijiet
 u strutturi oħra ta' appoġġ), (2) il-konġestjonijiet marbutin
 mal-użu kondiviż, (3) l-ineffiċjenzi fejn jidħol
 l-għoti ta' permessi amministrattivi, u (4) il-konġestjonijiet
 marbutin mal-użu ġol-bini.
 Peress li kull qasam problematiku hu marbut
 ma' stadju speċifiku tal-proċess tat-tifrix, jekk jiġu
 indirizzati dawn l-oqsma problematiċi lkoll flimkien, jinħoloq sett
 ta' azzjonijiet koerenti u li jsaħħu lil xulxin. Studju jikkalkula li
 jekk jittieħdu miżuri biex jiġi identifikat sett ta' oqsma
 problematiċi, l-iffrankar Capex potenzjali għall-operaturi jkun
 fil-firxa bejn 20% u 30% tal-ispejjeż totali tal-investiment[2], jiġifieri sa
 EUR 63 biljun sal-2020[3].
 Sabiex jiżdiedu kemm jista' jkun
 is-sinerġiji fin-netwerks, ir-regolament huwa indirizzat mhux biss
 għall-fornituri tan-netwerks tal-komunikazzjoni elettronika iżda
 għal kull sid tal-infrastrutturi fiżiċi, bħas-servizzi
 tad-dawl, il-gass, l-ilma u d-dranaġġ, it-tisħin u t-trasport,
 li jkunu adattati biex jilqgħu fihom elementi tan-netwerk
 tal-komunikazzjoni elettronika.
 1.2. Il-kuntest
 ġenerali
 Skont ir-Rapport tal-2010 dwar is-Suq Uniku,[4] is-servizzi u l-infrastrutturi
 tat-telekomunikazzjoni fl-UE għadhom frammentati ħafna mal-fruntieri
 nazzjonali. Rapport aktar reċenti fuq l-ispiża tan-non-Ewropa
 fis-settur tal-komunikazzjoni elettronika[5]
 wera li l-potenzjal mhux sfruttat tas-Suq Uniku jfisser ammont annwali ta' 0,9%
 tal-PDG, jew EUR 110 biljun.
 L-infrastruttura tal-broadband b'veloċità
 għolja hija s-sinsla tas-Suq Uniku Diġitali u kundizzjoni minn qabel
 għall-kompetittività dinjija, i.a. fil-qasam tal-Kummerċ elettroniku.
 Kif jitfakkar fil-Komunikazzjoni tal-Att dwar is-Suq Uniku II[6], żieda ta' 10%
 fil-penetrazzjoni tal-broadband tista' twassal għal żieda bejn 1-1,5%
 fil-PDG kull sena u għal titjib ta' 1,5% fil-produttività tax-xogħol,[7] u l-innovazzjoni fil-kumpaniji,
 indotta mill-broadband, toħloq l-impjiegi u għandha l-potenzjal li
 toħloq 2 miljun impjieg addizzjonali sal-2020[8].
 Biċċa sinifikanti minn dan
 il-potenzjal mhux sfruttat tista' tinstab fil-livell tal-infrastrutturi
 tan-netwerk: approċċi regolatorji differenti għat-tifrix
 tan-netwerk iżidu l-ispiża tal-aċċess għas-swieq
 nazzjonali, jipprevjenu l-isfruttament tal-ekonomiji ta' skala fuq il-livell
 ta' tagħmir u servizzi u jxekklu l-iżvilupp ta' servizzi innovattivi
 li jista' jsir fuq in-netwerks b'veloċità għolja li jaħdmu b'mod
 uniformi bejn il-fruntieri. Filwaqt li ħafna drabi t-tifrix ta' netwerks
 tal-aċċess jinvolvi dispożizzjonijiet u proċeduri
 amministrati fil-livell lokali, miżuri bħal dawn, inkluż il-leġiżlazzjoni
 sekondarja lokali jistgħu jaffettwaw indirettament il-libertà li
 jingħataw servizzi u jiġġustifikaw l-intervent tal-Unjoni[9]. Barra minn hekk, abbażi
 tal-Artikolu 114 tat-TFUE, l-Unjoni diġà leġiżlat, sabiex
 trawwem it-tifrix tal-infrastruttura tan-netwerk lokali, permezz
 tad-diżassoċjazzjoni tal-linja lokali[10].
 Ma jistax ikun li l-Unjoni tħalli
 liċ-ċittadini u n-negozji barra mir-roqgħa ta' dawn
 l-infrastrutturi u ngħaqdet mal-miri ambizzjużi tal-broadband
 tal-Aġenda Diġitali għall-Ewropa: sal-2013, broadband bażiku
 għall-Ewropej kollha, u sal-2020, (i) aċċess għal
 veloċitajiet aktar minn 30 Mbps għall-Ewropej kollha, u (ii)
 abbonament tal-konnessjoni tal-internet li tkun veloċi aktar minn
 100 Mbps għal 50% jew aktar tad-djar Ewropej. Dawn l-għanijiet
 jintlaħqu biss jekk madwar l-UE jonqsu l-ispejjeż għat-tifrix
 tal-infrastruttura.
 1.3. Il-kuntest
 politiku
 L-Aġenda Diġitali għall-Ewropa
 hija inizjattiva ewlenija tal-Istrateġija Ewropa 2020 bil-għan
 li jinħoloq ġid ekonomiku u soċjali sostenibbli minn Suq Uniku
 Diġitali bbażat fuq l-internet veloċi u ultraveloċi u
 applikazzjonijiet interoperabbli.
 Din identifikat b'mod partikolari
 l-ħtieġa li jonqsu l-ispejjeż tat-tifrix tal-broadband
 fit-territorju kollu tal-Unjoni, fosthom billi jsiru ppjanar u koordinazzjoni
 xierqa u billi jonqsu l-piżijiet amministrattivi[11].
 Il-Kunsill Ewropew tal-1 u
 t-2 ta' Marzu 2012 sejjaħ għal azzjoni fuq il-livell
 ta' Unjoni biex tingħata kopertura aqwa tal-broadband, fosthom billi
 tonqos l-ispiża tal-infrastruttura tal-broadband b'veloċità għolja[12].
 Il-Komunikazzjoni "Att dwar is-Suq Uniku
 II: Flimkien għal tkabbir ġdid" identifikat l-inizjattiva
 bħala waħda mit-12-il azzjoni ewlenin li se jagħtu spinta
 lit-tkabbir, l-impjieg u l-fiduċja fis-Suq Uniku u joħolqu effetti reali
 fuq il-post[13].
 Fl-Att dwar is-Suq Uniku II, l-adozzjoni tal-proposta tal-Kummissjoni hija
 maħsuba għall-ewwel kwart tal-2013. Il-Kunsill Ewropew tat-13 u
 l-14 ta' Diċembru 2012 sejjaħ lill-Kummissjoni biex
 tippreżenta l-proposti ewlenin kollha sar-rebbiegħa tal-2013[14].
 2. IR-RIŻULTATI TAL-KONSULTAZZJONIJIET
 MAL-PARTIJIET INTERESSATI U L-VALUTAZZJONI TAL-IMPATT
 2.1. Konsultazzjoni
 pubblika mal-partijiet interessati
 Is-servizzi tal-Kummissjoni organizzaw
 konsultazzjoni pubblika mis-27 ta' April
 sal-20 ta' Lulju 2012 u matulha l-partijiet interessati ġew
 mistiedna jagħtu l-fehmiet tagħhom dwar ħames settijiet ta'
 mistoqsijiet li jkopru l-katina kollha tat-tifrix tan-netwerk, mill-fażi
 tal-ippjanar sal-konnessjoni tal-utenti finali[15].
 Aktar minn mitt tweġiba tressqu
 bil-miktub minn tipi differenti ta' partijiet interessati minn
 26 pajjiż madwar l-UE u l-EFTA. L-akbar kategoriji ta' dawk li
 wieġbu kienu fornituri tal-komunikazzjoni elettronika (27) u
 l-assoċjazzjonijiet kummerċjali tagħhom (14) kif ukoll korpi
 pubbliċi, fosthom awtoritajiet ċentrali (22, inklużi
 6 Awtoritajiet Regolatorji Nazzjonali (ARN)) u awtoritajiet lokali (9).
 Utilitajiet oħra (7) taw il-kontribut tagħhom l-aktar permezz
 tal-assoċjazzjonijiet kummerċjali. Wieġbu wkoll manifatturi
 tat-tagħmir (5) u assoċjazzjonijiet kummerċjali tal-inġinerija
 u l-ICT (6).
 B'mod ġenerali, dawk li wieġbu
 laqgħu tajjeb l-intenzjoni tal-Kummissjoni li tieħu inizjattiva biex
 tindirizza l-ispejjeż tal-inġinerija ċivili għat-tifrix
 tal-broadband fis-suq uniku. Il-biċċa l-kbira ta' dawk li wieġbu
 kkonfermaw l-ineffiċjenzi u l-konġestjonijiet eżistenti kif
 ukoll il-potenzjal li tonqos l-ispiża. Il-partijiet interessati qalu
 biċ-ċar li jeżistu l-problemi u li hemm bżonn
 tittieħed azzjoni. Ġew proposti bosta soluzzjonijiet, uħud
 ambizzjużi ħafna u oħrajn aktar moderati.
 Minbarra l-konsultazzjoni pubblika,
 is-servizzi tal-Kummissjoni ħolqu pjattaforma ta' diskussjoni fuq
 l-internet biex jinġabru l-ideat tal-partijiet interessati[16].
 Is-servizzi tal-Kummissjoni żammew
 kuntatti regolari ma' partijiet interessati ewlenin, kemm pubbliċi u
 privati, mis-setturi kkonċernati.
 2.2 Studji
 u sorsi ta' informazzjoni oħra
 Is-servizzi tal-Kummissjoni talbu li jsiru
 żewġ studji, rispettivament, minn Deloitte dwar prattiki li jnaqqsu
 l-ispiża fejn jidħol it-tifrix tal-infrastruttura passiva
 tal-broadband[17],
 u minn Analysys Mason biex jappoġġa l-valutazzjoni tal-impatt li hemm
 mal-proposta preżenti[18].
 Barra minn hekk, is-servizzi tal-Kummissjoni
 kkonsultaw sorsi ta' informazzjoni oħra, studji u l-aqwa prattiki
 nazzjonali (inkluż tal-Ġermanja, Spanja, Franza, l-Italja,
 il-Litwanja, il-Pajjiżi l-Baxxi, il-Polonja, il-Portugall, is-Slovenja,
 l-Isvezja u r-Renju Unit)[19].
 Inġabret ukoll informazzjoni dettaljata mis-servizzi responsabbli
 tal-Kummissjoni permezz tal-Awtoritajiet Regolatorji Nazzjonali.
 2.3 Valutazzjoni
 tal-impatt tar-Regolament propost
 Is-servizzi tal-Kummissjoni għamlu
 valutazzjoni tal-impatt[20].
 Intgħażlu erba' għażliet politiċi għal aktar
 analiżi:
 L-Għażla 1: Kollox kif inhu:
 jinżamm l-approċċ attwali tal-monitoraġġ, l-infurzar u
 l-gwida.
 L-Għażla 2: Jiġi promoss
 it-titjib fl-effiċjenza fis-settur tat-telekomunikazzjoni: huma
 rrakkomandati miżuri lejn applikazzjoni aktar koerenti u armonizzata
 mill-Awtoritajiet Regolatorji Nazzjonali tal-qafas regolatorju għall-komunikazzjoni
 elettronika.
 L-Għażla 3: Jitħalla jsir
 titjib fl-effiċjenza fost is-setturi: proposta għal Regolament
 bil-għan li jintuża l-potenzjal ta' koperazzjoni transsettorjali
 (żewġ għażliet iżgħar, it-3a u t-3b, jipprevedu,
 rispettivament, Regolament biss u taħlita ta' Regolament u
 Rakkomandazzjoni).
 L-Għażla 4: Jiġi obbligat
 it-titjib fl-effiċjenza: proposta għal leġiżlazzjoni li
 tikkumplimenta l-qafas regolatorju attwali li jobbliga miżuri li jmorru
 lil hinn mill-Għażla 3, bħall-atlasijiet
 tal-infrastrutturi, aċċess għal infrastrutturi orjentati lejn
 l-ispiża, koperazzjoni obbligatorja fil-ħidmiet tal-inġinerija
 ċivili anki meta ma jitħallsux minn flus il-poplu, u l-installazzjoni
 ta' infrastruttura lesta b'veloċità għolja anki f'bini antik.
 L-analiżi tal-għażliet tiffoka
 b'mod partikolari fuq l-ispejjeż u l-benefiċċji li jġarrbu
 l-partijiet interessati diretti, l-effetti mistennija fuq l-investiment
 fin-netwerk u fit-tifrix tal-broadband, u analiżi makroekonomika usa'
 tal-effetti fuq il-benesseri tal-konsumatur, it-tkabbir, il-kompetittività, u
 s-Suq Uniku.
 Ir-Rapport tal-Valutazzjoni tal-Impatt
 jikkonkludi li l-Għażla 3a hija l-aħjar għażla
 disponibbli minħabba l-effikaċja tagħha lejn l-oġġetti
 identifikati, l-analiżi tal-kostijiet-benefiċċji,
 l-effiċjenza u l-koerenza li jkun sfruttat il-potenzjal li tonqos
 l-ispiża mal-għanijiet politiċi ġenerali tal-UE, skont
 il-prinċipji tal-propozjonalità u s-sussidjarjetà.
 Għall-għażla tal-istrument
 propost, ara t-Taqsima 3.4, hawn taħt.
 3. L-ELEMENTI LEGALI TAL-PROPOSTA
 3.1. Il-bażi
 legali
 Il-proposta hija bbażata fuq
 l-Artikolu 114 tat-Trattat dwar il-Funzjonament tal-Unjoni Ewropea. Dan
 huwa ġġustifikat mill-għanijiet tal-proposta li jippruvaw itejbu
 l-kundizzjonijiet għall-istabbiliment u l-funzjonament tas-suq intern.
 Barra minn hekk, kif tikkonferma
 l-każistika, dan l-Artikolu jagħti lil-leġiżlatura
 tal-Unjoni d-diskrezzjoni, skont il-kuntest ġenerali u
 ċ-ċirkostanzi speċifiċi tal-materja li trid tiġi
 armonizzata, fir-rigward tal-aktar teknika xierqa tal-armonizzazzjoni biex jinkiseb
 ir-riżultat mixtieq, b'mod partikolari f'oqsma kkaratterizzati minn
 karatteristiċi tekniċi kumplessi[21].
 3.2. Is-sussidjarjetà
 L-intervent Ewropew propost biex tonqos
 l-ispiża tat-tifrix ta' infrastruttura tal-komunikazzjoni elettronika
 b'veloċità għolja hu ġġustifikat mill-prinċipju
 tas-sussidjarjetà.
 Il-prinċipju tas-sussidjarjetà
 għandu żewġ għanijiet. Min-naħa, permezz tiegħu
 l-Unjoni tkun tista' taġixxi jekk problema ma tkunx tista' tissolva kif
 xieraq mill-Istati Membri li jaġixxu waħedhom. Min-naħa
 l-oħra, dan jappoġġa lill-awtorità tal-Istati Membri f'dawk
 l-oqsma li ma jkunux jistgħu jiġu indirizzati b'mod aktar effettiv
 bl-azzjoni tal-Unjoni. Dan għandu l-għan li jqarreb it-teħid
 tad-deċiżjonijiet fl-Unjoni kemm jista' jkun lejn
 iċ-ċittadin.
 Ir-Regolament propost jiffoka fuq
 id-definizzjoni ta' drittijiet u obbligi speċifiċi applikabbli
 direttament sabiex jitħeffef l-ippjanar u l-eżekuzzjoni tat-tifrix
 ta' infrastruttura fiżika u l-ħidmiet ċivili, inklużi
 dispożizzjonijiet anċillari li jiżguraw it-trasparenza
 tal-informazzjoni rilevanti u l-koordinazzjoni tal-proċeduri
 amministrattivi. Barra minn dan, dan jipprovdi rekwiżiti għal
 infrastruttura fiżika ġol-bini għal bini ġdid u rinnovament
 kbir.
 Il-miżuri maħsuba jibnu fuq l-aqwa
 prattika eżistenti f'bosta Stati Membri, bħal dawk dwar l-użu
 mill-ġdid tal-infrastrutturi fiżiċi eżistenti fil-Litwanja
 u l-Portugall, it-trasparenza tal-infrastruttura eżistenti fil-Belġju
 u l-Ġermanja, l-użu kondiviż fil-Finlandja u l-Isvezja,
 ir-razzjonalizzazzjoni tad-drittijiet ta' aċċess u l-proċeduri
 amministrattivi fil-Pajjiżi l-Baxxi u l-Polonja, u l-infrastruttura
 tal-broadband b'veloċità għolja f'bini ġdid fi Spanja u Franza[22]. Uħud mill-Istati Membri
 introduċew miżuri li sa ċertu punt imorru saħansitra lil hinn
 minn dawk proposti, bħall-one-stop-shop fil-Greċja. Ir-Regolament
 propost hu mingħajr preġudizzju għal dispożizzjonijiet
 aktar dettaljati bħal dawn stabbiliti mil-liġi nazzjonali.
 Ir-Regolament propost hu wkoll mingħajr
 preġudizzju għal kull miżura regolatorja speċifika,
 inkluża l-impożizzjoni ta' rimedji fuq impriżi li għandhom
 qawwa sinifikanti fis-suq, meħuda mill-awtoritajiet regolatorji nazzjonali
 skont il-qafas regolatorju tal-Unjoni għall-komunikazzjoni elettronika.
 Il-miżuri proposti huma meħtieġa
 fuq il-livell tal-Unjoni ħalli jitjiebu l-kundizzjonijiet
 għall-istabbiliment u l-funzjonament tas-suq intern, sabiex:
 –
 jitneħħa x-xkiel għall-funzjonament
 tas-Suq Uniku li ġej minn traqqigħ tar-regoli u l-prattiki
 amministrattivi fuq il-livelli nazzjonali u sottonazzjonali, li jfixkel milli
 jsir aktar żvilupp u tkabbir ta' kumpaniji Ewropej, li għandu impatt
 negattiv fuq il-kompetittività Ewropea, u li jxekkel l-investiment u
 l-ħidma transfruntiera, u għalhekk ifixkel il-libertà li
 jingħataw servizzi u jinħolqu netwerks tal-komunikazzjoni elettronika
 kif tiżgura l-leġiżlazzjoni eżistenti tal-Unjoni.
 Bħala eżempju, approċċi regolatorji mifruxin u mhux
 trasparenti għat-tifrix tan-netwerk iżidu l-ispiża
 tal-aċċess għal kull suq nazzjonali. Frammentazzjoni bħal
 din tkun ta' xkiel għal kumpaniji multinazzjonali u nazzjonali li jkunu
 jixtiequ jilħqu ekonomiji ta' skala fuq il-livell Ewropew fil-konfront ta'
 kompetizzjoni dejjem aktar globali. Din ixxekkel ukoll l-iżvilupp ta'
 servizzi innovattivi li jista' jsir fuq in-netwerks b'veloċità għolja
 li jaħdmu b'mod uniformi bejn il-fruntieri.
 –
 tiġi stimulata kopertura ambizzjuża
 tal-broadband, li hija prekundizzjoni għall-iżvilupp tas-Suq Uniku
 Diġitali, u għalhekk tgħin biex jitneħħa xkiel
 importanti milli jitlesta s-Suq Uniku u fl-istess ħin tgħin
 għall-koeżjoni territorjali. Dawn l-għanijiet jintlaħqu
 biss jekk madwar l-UE jonqsu l-ispejjeż għat-tifrix
 tal-infrastruttura;
 –
 jekk jissarraf f'realtà l-potenzjal sinifikanti
 mhux sfruttat li tonqos l-ispiża u jitħeffef it-tifrix tal-broadband,
 inkluż billi jiżdiedu l-aqwa prattiki eżistenti mal-UE kull meta
 jkunu disponibbli.
 –
 jiġu razzjonalizzati l-proċessi
 effiċjenti tal-ippjanar u l-investiment fuq skala kbira u għalhekk
 jitħeffef l-iżvilupp ta' operaturi pan-Ewropej.
 –
 ikunu żgurati t-trattament ugwali u
 n-nondiskriminazzjoni tal-impriżi u tal-investituri, f'konformità ma'
 "dawk l-għanijiet u l-kompiti marbuta mill-qrib
 mas-suġġett"[23]
 ta' bosta strumenti diġà previsti fil-liġi tal-UE, b'mod partikolari
 fejn jidħol is-settur tal-komunikazzjoni elettronika[24] iżda anki setturi
 oħrajn (eż. kumpaniji tal-utilità li jridu jagħmlu qligħ
 mill-infrastruttura fiżika tagħhom, sinerġiji fit-twaqqif ta'
 grilji intelliġenti).
 Saru bosta arranġamenti għal din
 il-proposta sabiex tkun konformi mal-prinċipju tas-sussidjarjetà.
 –
 L-ewwel nett, l-Istati Membri jistgħu
 jżommu jew jadottaw dispożizzjonijiet aktar dettaljati li
 jispeċifikaw aktar jew jikkumplimentaw l-obbligi previsti fir-Regolament
 propost, eż. fejn jidħol l-aċċess għal infrastrutturi
 eżistenti, il-koordinazzjoni tal-ħidmiet ċivili u l-użu
 kondiviż.
 –
 Barra minn hekk, filwaqt li l-ħidmiet li
 ħoloq ir-Regolament propost huma assenjati awtomatikament lill-ARN
 indipendenti skont il-qafas regolatorju għall-komunikazzjoni elettronika, minħabba
 l-kompetenzi u l-indipendenza tagħha, l-Istati Membri jistgħu
 jaħtru korpi kompetenti differenti skont is-sistema kostituzzjonali
 domestika tal-attribuzzjoni tal-kompetenzi u l-poteri[25], fl-aqwa livell ta'
 aggregazzjoni, fejn effiċjenzi importanti jkunu jistgħu jiġu
 żgurati fid-dawl tal-kompiti assenjati. Dan japplika għall-kompiti
 kollha previsti skont ir-Regolament: il-punt ta' informazzjoni dwar
 l-għoti tal-permessi, it-trasparenza u s-soluzzjoni tat-tilwim.
 –
 It-tieni nett, fejn tidħol it-trasparenza
 tal-infrastruttura fiżika eżistenti, filwaqt li għadd ta' Stati
 Membri implimentaw inizjattivi ta' mmeppjar differenti, fil-għamla ta'
 applikazzjoni tal-GIS (Sistemi ta' Informazzjoni Ġeografika) li f'xi Stati
 Membri ma tkoprix biss l-infrastruttura tal-komunikazzjoni elettronika
 iżda anke l-infrastruttura fiżika ta' utilitajiet oħra, din
 il-proposta ma teħtieġx li l-Istati Membri jagħmlu
 eżerċizzju ta' mmeppjar bħal dan. Lanqas ma teħtieġ li
 d-dejta tiġi aggregata jew maħżuna f'punt tal-kuntatt
 waħdieni. L-obbligu impost fuq l-Istati Membri huwa biex
 "jagħmlu disponibbli" dejta bħal din f'punt waħdieni
 tal-informazzjoni, li jista' jsir b'links għal bnadi oħra. Bl-istess
 mod, il-proposta ma timponi l-ebda obbligu ġenerali għal notifika
 minn qabel dwar il-ħidmiet ċivili ppjanati. Minflok, din tippermetti
 l-fornituri tal-komunikazzjonijiet elettroniċi jitolbu din l-informazzjoni
 mingħand il-fornituri tan-netwerk, fid-dawl tat-tifrix tan-netwerks
 tal-komunikazzjoni elettronika b'veloċità għolja.
 –
 It-tielet, fejn jidħol l-għoti ta'
 permessi, din il-proposta ma taffettwax l-awtonomija proċedurali
 tal-Istati Membri biex jallokaw internament il-kompetenzi. Filwaqt li trid tkun
 disponibbli informazzjoni dwar il-proċeduri differenti għall-għoti
 tal-permessi u l-applikazzjoni jitressqu permezz ta' punt tal-kuntatt, ir-rwol
 tagħha huwa limitat għat-twassil ta' permessi differenti u
 għall-koordinazzjoni tal-proċess tal-għoti tal-permessi. Barra
 minn hekk, l-iskadenzi differenti huma armonizzati biss b'mod awtomatiku, filwaqt
 li l-Istati Membri jistgħu jżommu jew idaħħlu l-iskadenzi
 speċifiċi tagħhom, mingħajr preġudizzju għal
 skadenzi jew obbligi speċifiċi oħrajn stabbiliti
 għall-kondotta xierqa tal-proċedura li huma applikabbli skont
 il-liġi nazzjonali jew tal-UE.
 –
 Fl-aħħar nett, fejn jidħol
 it-tagħmir ġol-bini, ir-Regolament propost jippermetti lill-Istati
 Membri jaġġustaw l-obbligi stipulati fir-Regolament
 għall-partikolaritajiet nazzjonali u lokali, billi jeżentaw kategoriji
 tal-bini, bħal bini b'abitazzjoni waħda jew ir-rinnovament
 tiegħu, mill-kamp ta' applikazzjoni tagħha, f'konformità
 sħiħa mal-prinċipji tas-sussidjarjetà u l-proporzjonalità.
 3.3. Il-proporzjonalità
 Il-miżuri proposti huma
 ġġustifikati wkoll fuq raġunijiet ta' proporzjonalità.
 Il-miżuri proposti biex tonqos
 l-ispiża jiffukaw fuq żieda fil-koordinazzjoni u t-trasparenza, u fuq
 l-armonizzazzjoni tal-għodod minimi li bihom il-partijiet interessati
 rilevanti jkunu jistgħu jisfruttaw is-sinerġiji u jnaqqsu
 l-ineffiċjenzi fit-tifrix. Apparti dan, filwaqt li l-miżuri proposti
 għandhom l-għan li jnaqqsu x-xkiel tal-aċċess għal
 infrastrutturi fiżiċi, dawn ma jolqtux ħażin id-drittijiet
 tas-sjieda, u qabel xejn jippriservaw in-negozjati kummerċjali.
 Il-miżuri proposti ma jimponux mudelli
 speċifiċi tan-negozju. Dawn joffru wkoll il-possibbiltà lill-Istati
 Membri biex jadottaw dispożizzjonijiet aktar dettaljati, u għalhekk
 aktar se jikkumplimentaw l-inizjattivi nazzjonali li qed jittieħdu, milli
 jaffettwawhom. B'kuntrast, dawn jippermettu li l-Istati Membri jibnu fuq
 il-miżuri attwali tagħhom u jagħżlu l-organizzazzjoni ta'
 xi miżura eżistenti jew ġdida li tixraq l-aktar
 għall-partikolaritajiet tagħhom, mingħajr ma neċessarjament
 timponi aktar spejjeż.
 Filwaqt li r-Regolament propost jaffettwa
 d-drittijiet tas-sjieda sa ċertu punt, dan għandu jsir b'rispett
 tal-prinċipju tal-proporzjonalità.
 Il-proposta tippermetti negozjati
 kummerċjali għall-aċċess tal-infrastruttura fiżika,
 mingħajr ma jobbliga aċċess skont termini u kundizzjonijiet
 definiti minn qabel jew orjentati lejn l-ispiża. Dan jipprovdi għal
 raġunijiet indikattivi meta r-rifjut li jingħata aċċess
 jista' jitqies raġonevoli, bħall-adegwatezza teknika
 tal-infrastruttura fiżika li għaliha ntalab l-aċċess biex
 tospita xi wieħed mill-elementi tan-netwerks tal-komunikazzjoni
 elettronika, in-nuqqas ta' disponibbiltà ta' spazju biex jospita l-elementi,
 jew l-integrità u s-sigurtà tan-netwerk.
 Filwaqt li dan jipprovdi għal soluzzjoni
 tat-tilwim meta aċċess jiġi rifjutat b'mod mhux raġonevoli,
 dan iqis bosta parametri fid-determinazzjoni tal-prezz
 għall-aċċess, bħall-impatt tal-aċċess mitlub fuq
 il-pjan kummerċjali wara l-investimenti li għamel l-operatur
 tan-netwerk, b'mod partikolari fil-każ ta' infrastrutturi fiżiċi
 mibnija dan l-aħħar li jintużaw għall-għoti tas-servizzi
 tal-komunikazzjoni elettronika b'veloċità għolja.
 Fejn tidħol it-trasparenza
 tal-infrastruttura fiżika eżistenti, il-proposta għandha
 x'taqsam ma' infrastruttura li hi xierqa għat-tifrix tan-netwerks
 b'veloċità għolja u mhux għal xi infrastruttura fiżika
 b'mod ġenerali. Din tippermetti wkoll li l-Istati Membri jipprovdu
 għal eżenzjonijiet ġenerali għal infrastrutturi li huma
 teknikament mhux xierqa. Barra minn hekk, il-proposta tara li l-informazzjoni
 ssir disponibbli bl-inqas spejjeż. Għal din ir-raġuni, din fiha
 obbligi gradwali sabiex ikun jista' jiġi organizzat l-aċċess
 għal informazzjoni diġà disponibbli u jsir rikors
 għall-istħarriġiet biss meta din l-informazzjoni ma tkunx
 diġà disponibbli ma' awtoritajiet pubbliċi jew il-fornituri tal-komunikazzjoni
 elettronika.
 Fejn tidħol il-koordinazzjoni
 tal-ħidmiet tal-inġinerija ċivili, il-proposta ma tillimitax
 il-libertà ekonomika tal-impriżi – b'mod partikolari, din tawtorizzax
 l-użu kondiviż mill-partijiet li ma jkunux għażlu dan
 il-mudell kummerċjali, diment li ma jiġix iffinanzjat pubblikament.
 Għall-kuntrarju, din tara li jsiru arranġamenti għal użu
 kondiviż kummerċjali, billi tippermetti tixrid aħjar
 tal-informazzjoni dwar ħidmiet futuri tal-inġinerija ċivili.
 Fejn tidħol l-infrastruttura fiżika
 ġol-bini, l-obbligu li l-bini jkun lest b'infrastruttura fiżika
 tal-internet b'veloċità għolja, huwa limitat għal bini ġdid
 u għal bini rinnovat bil-kbir. Dan peress li f'dawn il-każijiet,
 l-ispiża hija inkrementali meta mqabbla mal-ispiża għolja tal-modifiki
 li jsiru wara f'bini eżistenti li mhux mgħammar b'infrastruttura
 passiva, u x'aktarx tiġi kkumpensat mill-valur ogħla tal-assi. Barra
 minn hekk, il-proposta tkompli tnaqqas il-kamp ta' applikazzjoni ta' dan
 l-obbligu għal rinnovament kbir li jkun jeħtieġ il-permess
 tal-bini. Hemm maħsuba wkoll eżenzjonijiet ġenerali mill-Istati
 Membri għar-raġuni ta' proporzjonalità.
 3.4. Id-drittijiet fundamentali
 Ġie analizzat l-impatt tal-miżuri
 proposti fuq id-drittijiet fundamentali.
 Filwaqt li l-obbligu tal-operaturi
 tan-netwerks li jilħqu t-talbiet raġonevoli kollha għal
 aċċess għall-infrastruttura fiżika tagħhom
 jistgħu jillimitaw id-dritt tagħhom li jmexxu negozju, kif ukoll
 id-dritt tal-proprjetà tagħhom, l-effett negattiv f'dan ir-rigward
 jittaffa bid-dispożizzjoni li aċċess bħal dan għandu
 jingħata fuq termini u kundizzjonijiet ġusti, inkluż il-prezz.
 Barra minn hekk, din il-limitazzjoni trid titqies iġġustifikata u
 proporzjonata mal-għan li tonqos l-ispiża tat-tifrix tan-netwerks
 tal-komunikazzjoni elettronika b'veloċità għolja peress li din
 tnaqqas il-bżonn li jsiru ħidmiet tal-inġinerija ċivili, li
 jammontaw għal kważi 80% tal-ispiża tat-tifrix tan-netwerk. Fejn
 jidħol l-obbligu fuq l-operaturi tan-netwerks li jagħtu informazzjoni
 minima dwar l-infrastrutturi eżistenti, is-salvagwardji fejn għandu
 x'jaqsam id-dritt tal-privatezza u l-protezzjoni tas-sigrieti kummerċjali
 jingħataw b'eżenzjonijiet għall-finijiet tal-sigrieti operattivi
 u kummerċjali.
 L-obbligu fuq impriżi li jagħmlu
 ħidmiet ċivili ffinanzjati kollha jew parzjalment minn flus il-poplu,
 li jilħqu kull talba raġonevoli għal aċċess fid-dawl
 tal-elementi tat-tifrix tan-netwerks tal-komunikazzjoni elettronika
 b'veloċità għolja, jista' jillimita d-dritt tagħhom li jmexxu
 negozju u d-dritt tal-proprjetà tagħhom. Madanakollu, kull obbligu
 bħal dan għandu japplika biss jekk ma jkunx hemm spejjeż
 żejda għall-ħidmiet ċivili maħsuba fil-bidu u jekk
 it-talba għal koordinazzjoni ssir minnufih jew f'kull każ mill-anqas
 xahar qabel jitressaq il-proġett finali lill-awtoritajiet kompetenti
 għall-għoti tal-permessi. Barra minn hekk, din il-limitazzjoni trid
 titqies iġġustifikata u proporzjonata mal-għan li tonqos
 l-ispiża tat-tifrix tan-netwerks tal-komunikazzjoni elettronika b'veloċità
 għolja peress li biha l-operaturi tan-netwerks tal-komunikazzjoni
 elettronika jkunu jistgħu jkopru biss parti mill-ispiża
 tal-ħidmiet tal-inġinerija ċivili.
 L-obbligu li l-bini l-ġdid
 jitgħammar b'infrastruttura fiżika ġol-bini li tkun tiflaħ
 l-internet b'veloċità għolja jista' jkollu impatt fuq id-drittijiet
 tal-proprjetà tas-sidien tal-proprjetà kkonċernata. Din il-limitazzjoni
 trid titqies iġġustifikata u proporzjonata mal-għan li tonqos
 l-ispiża tat-tifrix tan-netwerks tal-komunikazzjoni elettronika
 b'veloċità għolja peress li tneħħi l-ħtieġa ta'
 modifiki li jsiru wara f'bini b'infrastruttura fiżika.
 Id-dritt ta' fornitur tan-netwerks
 tal-komunikazzjoni pubblika li jtemm in-netwerk tiegħu fil-punt ta'
 konċentrazzjoni fid-dawl tal-aċċess tal-infrastruttura
 fiżika ġol-bini li tiflaħ l-internet b'veloċità
 għolja, jista' jkollu impatt fuq id-dritt tal-proprjetà tas-sidien
 tal-proprjetà privata kkonċernata. Madanakollu, dawn ir-restrizzjonijiet
 huma limitati bl-obbligu tal-fornituri tan-netwerks pubbliċi
 tal-komunikazzjoni li jnaqqsu kemm jista' jkun l-impatt fuq il-proprjetà
 privata u li jkopru l-ispejjeż kollha mġarrba. Barra minn hekk, din
 il-limitazzjoni trid titqies iġġustifikata u proporzjonata
 mal-għan li tonqos l-ispiża tat-tifrix tan-netwerks
 tal-komunikazzjoni elettronika b'veloċità għolja peress li biha
 l-operaturi tan-netwerks tal-komunikazzjoni elettronika jkunu jistgħu
 jiksbu l-ekonomiji ta' skala meta jifirxu n-netwerks tagħhom.
 Id-dritt tal-fornituri tan-netwerks
 pubbliċi tal-komunikazzjoni li jaċċessaw kull infrastruttura
 fiżika eżistenti ġol-bini li tiflaħ l-internet
 b'veloċità għolja, jista' jaffettwa d-drittijiet tal-proprjetà
 tad-detentur tad-dritt li juża l-infrastruttura fiżika ġol-bini.
 Madanakollu din ir-restrizzjoni hija limitata peress li aċċess
 bħal dan ikun irid jingħata skont termini raġonevoli u għax
 din tapplika biss meta d-duplikazzjoni tkun teknikament impossibbli jew
 ekonomikament ineffiċjenti.
 Id-dritt għal rimedju effettiv
 għall-partijiet ikkonċernati bil-limitazzjonijiet spjegati hawn fuq
 huwa garantit bil-possibbiltà li jressqu l-każ quddiem il-korp kompetenti
 għas-soluzzjoni tat-tilwim, li għandu jkun mingħajr
 preġudizzju għad-dritt ta' kull parti li tirreferi l-każ lil
 qorti.
 3.5. L-għażla
 tal-istrument
 Il-Kummissjoni tipproponi Regolament filwaqt
 li tippreżenta l-garanzija għal soluzzjoni komprensiva, applikabbli
 direttament, inkluż għall-permessi kollha meħtieġa biex
 jinfirxu n-netwerks. Dan jiżgura id-disponibbiltà malajr ta' għodod
 li jnaqqsu l-ispiża, sabiex jissoktaw l-isforzi biex jintlaħqu l-miri
 tal-Aġenda Diġitali għall-Ewropa sal-2020.
 Bil-kontra tad-Direttiva, li timplika li
 jingħata aktar żmien għat-traspożizzjoni mill-Istati
 Membri, ir-Regolament se jistabbilixxi malajr id-drittijiet u l-obbligi
 bażiċi biex jinfirex in-netwerk madwar is-suq uniku. Barra minn hekk,
 direttiva min-natura tagħha tippermetti grad sinifikanti ta'
 differenzjazzjoni fl-implimentazzjoni ta' dawk id-drittijiet u l-obbligi u
 għalhekk jibqa' għaddej it-traqqigħ emerġenti. B'kuntrast,
 strument legali direttament applikabbli se jnaqqas il-frammentazzjoni
 eżistenti u jevita li tkompli ssir, billi jiffoka fuq
 it-tneħħija ta' għadd magħżul ta' xkiel
 għall-iżvilupp ta' suq uniku għan-netwerks tal-komunikazzjoni
 elettronika, jibni fuq l-aqwa prattiki iżda jħalli ħafna
 l-kwistjonijiet organizzattivi għad-diskrezzjoni tal-Istati Membri.
 Il-fornituri jeħtieġ jingħataw sett ta' drittijiet applikabbli
 direttament fir-rigward tal-istadji kollha tal-ippjanar u t-tifrix ta' netwerk,
 li huma jistgħu jinvokaw quddiem il-qrati nazzjonali, mhux biss kontra
 l-Istati Membri, iżda anki kontra partijiet privati oħra,
 bħas-sidien tal-infrastruttura.
 Jekk wieħed iżomm f'moħħu
 li l-qalba tal-proposta hija d-definizzjoni tad-drittijiet u l-obbligi
 direttament applikabbli fis-Suq Uniku kollu, Regolament minflok Direttiva
 jidher li huwa l-istrument legali preferibbli peress li dan għandu
 vantaġġi ċari fejn jidħlu l-effiċjenza u
 l-effikaċja u joħloq kundizzjonijiet ekwi
 għaċ-ċittadini u n-negozji, b'potenzjal akbar għal infurzar
 privat[26].
 Skont dan, Regolament direttament applikabbli, b'differenza minn Direttiva li
 teħtieġ it-traspożizzjoni nazzjonali, jiggarantixxi aħjar
 l-impatt ħesrem meħtieġ sabiex jgħin biex jintlaħqu
 l-għanijiet tal-Aġenda Diġitali dwar id-disponibbiltà
 tal-broadband sal-2020.
 Il-vantaġġi konsiderevoli
 tal-miżuri li jnaqqsu l-ispiża, kemm f'termini ta' ġid ekonomiku
 kif ukoll vantaġġi soċjetali, jegħlbu bil-qawwa kull
 piż amminisitrattiv.
 3.6. L-istruttura
 tal-proposta u d-drittijiet u l-obbligi ewlenin
 L-Artikolu 1
 – L-għan u l-kamp ta' applikazzjoni
 –
 L-Artikolu 1 jistipula l-għan u l-kamp
 ta' applikazzjoni tar-Regolament.
 L-Artikolu 2
 – Id-definizzjonijiet
 –
 Dan l-Artikolu fih definizzjonijiet oħra
 apparti dawk li hemm fil-qafas regolatorju tal-UE għall-komunikazzjoni
 elettronika.
 L-Artikolu 3
 – Aċċess għall-infrastruttura fiżika eżistenti
 –
 L-Artikolu 3 jistabbilixxi dritt ġenerali
 tal-operaturi tan-netwerks li joffru aċċess għall-infrastruttura
 fiżika tagħhom u obbligu għall-operaturi tan-netwerk li
 jilqgħu talbiet raġonevoli għal aċċess
 għall-infrastruttura fiżika tagħhom fid-dawl tat-tifrix
 tal-elementi tan-netwerks tal-komunikazzjoni elettronika skont termini u
 kundizzjonijiet ġusti.
 –
 Huwa maħsub korp għas-soluzzjoni
 tat-tilwim biex jirrevedi kull rifjut jew tilwim dwar it-termini u
 l-kundizzjonijiet – din il-funzjoni se tkun fdata, b'mod awtomatiku f'idejn
 l-Awtorità Regolatorja Nazzjonali (ARN).
 L-Artikolu 4
 – It-trasparenza tal-infrastruttura fiżika
 –
 L-Artikolu 4 jagħti d-dritt
 tal-aċċess għal sett ta' informazzjoni minima dwar
 l-infrastruttura/i fiżika/ċi eżistenti u l-ħidimiet
 ċivili ppjanati.
 –
 Dan għandu miegħu obbligu tal-operaturi
 tan-netwerk li jilqgħu talbiet raġonevoli għal
 stħarriġiet fuq il-post tal-elementi speċifiċi
 tal-infrastruttura fiżika tagħhom.
 –
 Is-soluzzjoni tat-tilwim dwar stħarriġiet
 fuq il-post jew l-aċċess għall-informazzjoni se tkun fdata
 f'idejn korp għas-soluzzjoni tat-tilwim, b'mod awtomatiku l-ARN.
 L-Artikolu 5
 – Il-koordinazzjoni tal-ħidmiet ċivili
 –
 Dan l-Artikolu fih dritt li tiġi nnegozjata
 l-koordinazzjoni tal-ħidmiet ċivili.
 –
 Barra minn hekk, dan jimponi obbligu
 lill-impriżi li jagħmlu ħidmiet ċivili ffinanzjati minn
 flus il-poplu li jilqgħu talbiet raġonevoli għal ftehimiet dwar
 il-koordinazzjoni tal-ħidmiet ċivili fejn jidħlu t-trasparenza u
 n-nondiskriminazzjoni.
 L-Artikolu 6
 – L-għoti tal-permessi
 –
 Dan l-Artikolu fih dritt tal-aċċess,
 b'mezzi elettroniċi u minn punt waħdieni tal-informazzjoni, kull
 informazzjoni dwar il-kundizzjonijiet u l-proċeduri applikabbli għal
 ħidmiet ċivili speċifiċi u dritt li jitressqu
 applikazzjonijiet għal permessi b'mezzi elettroniċi minn dan il-punt.
 Il-punt tal-informazzjoni jħeffef u jikkoordina l-proċess
 tal-għoti tal-permessi u jsegwi l-konformità mal-iskadenzi.
 –
 Barra minn hekk dan jistipula skadenza massima
 ġenerali jekk skadenza ma tkunx ingħatat f'leġiżlazzjoni
 nazzjonali jew tal-UE, u dritt li tasallek deċiżjoni f'waqtha
 fir-rigward tal-applikazzjonijiet għall-permessi.
 L-Artikoli 7-8
 – It-tagħmir ġol-bini
 –
 L-Artikolu 7 jistabbilixxi obbligu li l-bini
 l-ġdid, u l-bini rinnovat bil-kbir, jitgħammru b'infrastruttura
 fiżika li tkun tiflaħ l-internet b'veloċità għolja, u
 obbligu li l-bini l-ġdid li jkun fih ħafna abitazzjonijiet, kif ukoll
 il-bini l-qadim rinnovat bil-kbir, ikollhom punt ta' konċentrazzjoni
 intern u estern.
 –
 L-Artikolu 8 jagħti dritt lill-fornituri
 tan-netwerks tal-komunikazzjoni elettronika li jtemmu t-tagħmir
 tan-netwerk tagħhom fil-punt ta' konċentrazzjoni tal-bini, dritt
 lill-operaturi tal-komunikazzjoni elettronika li jinnegozjaw aċċess
 għal kull infrastruttura fiżika eżistenti ġol-bini li
 tiflaħ l-internet b'veloċità għolja u, jekk ma jkunx hemm
 infrastruttura fiżika lesta ġol-bini li tiflaħ l-internet
 b'veloċità għolja, dritt li jtemmu t-tagħmir tan-netwerk
 tagħhom fil-bini privat tal-abbonat diment li dan inaqqas kemm jista' jkun
 l-impatt fuq il-proprjetà privata u bi spejjeż tagħhom.
 L-Artikoli 9-11
 –
 Dawn l-Artikoli fihom id-dispożizzjonijiet
 finali, inklużi l-ħatra tal-korpi kompetenti u obbligu
 għar-reviżjoni tar-Regolament fi żmien tliet snin wara
 d-dħul fis-seħħ tiegħu.
 4. L-IMPLIKAZZJONI BAĠITARJA
 Ir-Regolament propost ma għandu l-ebda
 implikazzjoni għall-baġit tal-Unjoni.
 2013/0080 (COD)
 Proposta għal
 REGOLAMENT TAL-PARLAMENT EWROPEW U
 TAL-KUNSILL
 dwar miżuri biex tonqos l-ispiża
 biex isiru netwerks tal-komunikazzjoni elettronika b'veloċità għolja
 (Test b'rilevanza għaż-ŻEE)
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidraw it-Trattat dwar
 il-Funzjonament tal-Unjoni Ewropea, u b'mod partikolari l-Artikolu 114
 tiegħu,
 Wara li kkunsidraw il-proposta mingħand
 il-Kummissjoni Ewropea,
 Wara t-trażmissjoni tal-abbozz tal-att
 leġiżlattiv lill-Parlamenti nazzjonali,
 Wara li kkunsidraw l-opinjoni tal-Kumitat
 Ekonomiku u Soċjali Ewropew[27],
 Wara li kkunsidraw l-opinjoni tal-Kumitat
 tar-Reġjuni[28],
 Li jaġixxu skont il-proċedura
 leġiżlattiva ordinarja,
 Billi:
 (1) L-ekonomija diġitali qed
 tibdel bil-qawwa lis-Suq Uniku. Bl-innovazzjoni, il-veloċità u l-kopertura
 transfruntiera tagħha, din għandha l-potenzjal li tpoġġi
 l-integrazzjoni tas-Suq Uniku fuq livell ġdid. Il-viżjoni tal-Unjoni
 hija ekonomija diġitali li trendi ġid soċjali u ekonomiku
 sostenibbli bbażat fuq servizzi onlajn moderni u konnessjonijiet
 veloċi tal-internet. Infrastruttura diġitali ta' kwalità għolja
 tirfed prattikament kull settur ta' ekonomija moderna u innovattiva u
 għandha importanza strateġika għal koeżjoni soċjali u
 territorjali. Għaldaqstant, iċ-ċittadini u n-negozji kollha jrid
 ikollhom l-opportunità li jkunu parti mill-ekonomija diġitali.
 (2) Filwaqt li għarfu
 l-importanza fit-tifrix tal-broadband b'veloċità għolja, l-Istati
 Membri approvaw il-miri ambizzjużi tal-broadband stabbiliti
 fil-Komunikazzjoni mingħand il-Kummissjoni lill-Parlament Ewropew,
 lill-Kunsill, lill-Kumitat Ekonomiku u Soċjali Ewropew u lill-Kumitat
 tar-Reġjuni "The Digital Agenda for Europe – Driving European growth
 digitally" (L-Aġenda Diġitali għall-Ewropa – noħolqu
 tkabbir Ewropew b'mod diġitali)[29]
 ("l-Aġenda Diġitali"): 100% kopertura tal-broadband
 sal-2013 u żieda ta' 30 Mbps fil-veloċitajiet għad-djar
 kollha, b'mill-anqas 50% tad-djar jabbonaw għal konnessjonijiet
 tal-internet b'veloċità aktar minn 100 Mbps sal-2020.
 (3) L-Aġenda Diġitali
 identifikat ukoll il-ħtieġa għal politiki biex jonqsu
 l-ispejjeż tat-tifrix tal-broadband fit-territorju kollu tal-Unjoni,
 inkluż l-ippjanar u l-koordinazzjoni xierqa u tnaqqis tal-piżijiet
 amministrattivi.
 (4) Filwaqt li jqis il-bżonn
 ta' azzjoni fuq il-livell ta' UE li tingħata kopertura aħjar
 tal-broadband, inkluż billi tonqos l-ispiża tal-infrastruttura
 tal-broadband b'veloċità għolja[30],
 l-Att dwar is-Suq Uniku II[31]
 jenfasizza l-ħtieġa għal aktar sforzi biex jinkisbu malajr
 l-għanijiet stabbiliti fl-Aġenda Diġitali għall-Ewropa,
 billi fost l-oħrajn tiġi indirizzata l-isfida ta' investiment
 fin-netwerk b'veloċità għolja.
 (5) It-tifrix tan-netwerks fissi
 u bla wajer tal-komunikazzjoni elettronika b'veloċità għolja
 mal-Unjoni jeħtieġ investimenti sostanzjali, li porzjon sinifikanti
 tagħhom tirrappreżentah l-ispiża tal-ħidmiet tal-inġinerija
 ċivili.
 (6) Parti kbira minn dawn
 l-ispejjeż tista' tiġi attribwita għall-ineffiċjenzi
 fil-proċess tat-tifrix marbut mal-użu tal-infrastruttura passiva
 eżistenti (bħal pereżempju l-kanali, il-pajpijiet flessibbli,
 it-toqob tal-ispezzjoni, il-kaxxi, l-arbli, l-installazzjonijiet tal-antenni,
 it-torrijiet u strutturi oħra ta' appoġġ),
 il-konġestjonijiet marbutin mal-koordinazzjoni tal-ħidmiet
 ċivili, il-proċeduri tqal tal-permessi amministrattivi, u x-xkiel
 marbut mat-tifrix ġol-bini tan-netwerks.
 (7) Miżuri bil-għan li
 tiżdied l-effiċjenza fl-użu tal-infrastrutturi eżistenti u
 li jonqsu l-ispejjeż u x-xkiel biex isiru ħidmiet ġodda
 tal-inġinerija ċivili, għandhom jagħtu kontribut
 sostanzjali biex ikun żgurat tifrix malajr u estensiv tan-netwerks
 tal-komunikazzjoni elettronika b'veloċità għolja filwaqt li
 tinżamm kompetizzjoni effettiva.
 (8) Uħud mill-Istati Membri
 adottaw miżuri maħsuba biex inaqqsu l-ispejjeż tat-tifrix
 tal-broadband. Żieda fl-aqwa prattiki madwar l-UE tista' tgħin b'mod
 sinifikanti għall-istabbiliment ta' suq uniku diġitali. Madanakollu
 dawn il-prattiki jibqgħu skarsi u mferrxin. Barra minn hekk, id-differenzi
 fir-rekwiżiti regolatorji xi drabi jipprevjenu l-koperazzjoni fost
 l-utilitajiet u jistgħu jżidu x-xkiel biex jidħlu operaturi
 ġodda tan-netwerks u opportunitajiet ġodda tan-negozju, ifixklu
 l-iżvilupp ta' suq uniku għall-użu u t-tifrix ta' infrastrutturi
 fiżiċi tan-netwerks tal-komunikazzjoni elettronika b'veloċità
 għolja. Fl-aħħar nett, l-inizjattivi fuq il-livell ta' Stati
 Membri mhux dejjem jidhru olistiċi, billi huwa essenzjali li
 tittieħed azzjoni matul il-proċess kollu tat-tifrix, u fost
 is-setturi, ħalli jitħalla impatt koerenti u sinifikanti.
 (9) Dan ir-Regolament għandu
 l-għan li jagħti ċerti drittijiet u obbligi minimi applikabbli
 mal-Unjoni li jħeffu t-tifrix tan-netwerks tal-komunikazzjoni elettronika
 b'veloċità għolja u l-koordinazzjoni bejn is-setturi. Filwaqt li
 jkunu żgurati kundizzjonijiet ekwi minimi, dan għandu jsir
 mingħajr preġudizzju għall-aqwa prattiki u miżuri
 eżistenti adottati fuq il-livell nazzjonali u lokali li jinvolvu aktar
 dispożizzjonijiet u kundizzjonijiet dettaljati u miżuri addizzjonali
 li jikkumplimentaw dawn id-drittijiet u l-obbligi, f'konformità
 mal-prinċipju tas-sussidjarjetà.
 (10) Fid-dawl tal-prinċipju lex
 specialis, meta japplikaw aktar miżuri regolatorji speċifiċi
 f'konformità mal-liġi tal-UE, dawn għandhom jieħdu
 preċedenza fuq id-drittijiet u l-obbligi minimi previsti f'dan
 ir-Regolament. Għaldaqstant dan ir-Regolament għandu jkun
 mingħajr preġudizzju għal-liġi tal-UE u b'mod partikolari
 li kull miżura regolatorja speċifika, inkluża
 l-impożizzjoni ta' rimedji fuq l-impriżi li għandhom qawwa
 sinifikanti fis-suq, applikata skont il-qafas regolatorju tal-Unjoni
 għall-komunikazzjoni elettronika (id-Direttiva 2002/21/KE tal-Parlament
 Ewropew u tal-Kunsill tas-7 ta' Marzu 2002 dwar kwadru
 regolatorju komuni għan-netwerks ta' komunikazzjonijiet u servizzi
 elettroniċi (Direttiva Kwadru)[32],
 id-Direttiva 2002/20/KE tal-Parlament Ewropew u tal-Kunsill
 tas-7 ta' Marzu 2002 dwar l-awtorizzazzjoni ta' netwerks u
 servizzi ta' komunikazzjonijiet elettroniċi (Direttiva ta'
 Awtorizzazzjoni)[33],
 id-Direttiva 2002/19/KE tal-Parlament Ewropew u tal-Kunsill
 tas-7 ta' Marzu 2002 dwar l-aċċess għal, u
 l-interkonnessjoni ta', networks ta' komunikazzjonijiet elettroniċi u
 faċilitajiet assoċjati (Direttiva tal-Aċċess)[34], id-Direttiva 2002/22/KE
 tal-Parlament Ewropew u tal-Kunsill tas-7 ta' Marzu 2002 dwar
 servizz universali u d-drittijiet tal-utenti li jirrelataw ma' networks u
 servizzi ta' komunikazzjonijiet elettroniċi (Direttiva Servizz Universali)[35] u tad-Direttiva
 tal-Kummissjoni 2002/77/KE tas-16 ta' Settembru 2002 dwar
 kompetizzjoni fis-swieq tan-netwerks u s-servizzi tal-komunikazzjonijiet
 elettroniċi[36]).
 (11) Dan jista' jkun ħafna aktar
 effiċjenti għall-operaturi tan-netwerks tal-komunikazzjoni
 elettronika, b'mod partikolari membri ġodda, biex jerġgħu
 jużaw l-infrastrutturi fiżiċi eżistenti, inklużi dawk
 ta' utilitajiet oħra, sabiex jifirxu netwerks tal-komunikazzjoni
 elettronika, b'mod partikolari f'żoni li m'għandhom ebda netwerk
 tal-komunikazzjoni elettronika xieraq jew li ma jkunx ekonomikament vijabbli li
 tinbena infrastruttura fiżika ġdida. Barra minn hekk,
 is-sinerġiji bejn is-setturi tista' tnaqqas b'mod sinifikanti
 l-ħtieġa għal ħidmiet ċivili minħabba t-tifrix
 tan-netwerks tal-komunikazzjoni elettronika u anki minħabba
 l-ispejjeż soċjali u ambjentali marbuta magħhom,
 bħat-tniġġis, l-inkonvenjenzi u l-konġestjoni tat-traffiku.
 Għalhekk dan ir-Regolament għandu jkun applikabbli mhux biss
 għall-fornituri tan-netwerks tal-komunikazzjoni elettronika iżda
 għal kull sid jew detentur tad-drittijiet tal-użu tal-infrastrutturi
 fiżiċi estensivi u ambizzjużi li jkunu adattati biex
 jilqgħu l-elementi tan-netwerk tal-komunikazzjoni elettronika, bħal
 netwerks fiżiċi għall-għoti tal-elettriku, il-gass, l-ilma
 u d-drenaġġ, u s-servizzi tat-tisħin u t-trasport.
 (12) Minħabba l-livell baxx
 ta' differenzjazzjoni li għandhom, il-faċilitajiet fiżiċi
 ta' netwerks bħal dawn kemm-il darba jistgħu jilqgħu fl-istess
 ħin firxa wiesgħa ta' elementi tan-netwerk tal-komunikazzjoni
 elettronika, inklużi dawk li jistgħu jagħtu servizzi ta'
 aċċess tal-broadband veloċi mill-inqas 30 Mbps f'konformità
 mal-prinċipju tan-newtralità teknoloġika, mingħajr ma jolqtu s-servizz
 ewlieni mogħti u bl-inqas spejjeż tal-adattament. Għalhekk
 infrastruttura fiżika maħsuba biex tilqa' biss elementi oħra
 tan-netwerk mingħajr ma ssir element attiv tan-netwerk hi stess,
 fil-prinċipju tista' tintuża biex tilqa' kejbils tal-komunikazzjoni
 elettronika, tagħmir jew kull element ieħor tan-netwerks
 tal-komunikazzjoni elettronika, irrispettivament mill-użu effettiv
 tagħha jew is-sjieda tagħha. Mingħajr preġudizzju
 għall-kisba tal-interess ġenerali speċifiku marbut
 mal-għoti tas-servizz ewlieni, is-sinerġiji fost l-operaturi
 tan-netwerk għandhom jitħeġġu jgħinu fl-istess
 ħin biex jinkisbu l-miri tal-Aġenda Diġitali.
 (13) Filwaqt li dan ir-Regolament
 għandu jkun ukoll mingħajr preġudizzju għal kull
 salvagwardja speċifika meħtieġa biex tkun żgurata s-sigurtà
 u l-integrità tan-netwerks u li jkun żgurat li s-servizz ewlieni
 mogħti mill-operatur tan-netwerk ma jintlaqatx, ir-regoli ġenerali
 fil-leġiżlazzjoni nazzjonali li jipprojbixxu l-operaturi tan-netwerks
 milli jinnegozjaw aċċess għal infrastrutturi fiżiċi
 minn fornituri tan-netwerks tal-komunikazzjoni elettronika, jistgħu
 jipprevjenu l-istabbiliment ta' suq għall-aċċess għal
 infrastrutturi fiżiċi, u għalhekk għandhom
 jitneħħew. Fl-istess ħin, il-miżuri stipulati f'dan
 ir-Regolament huma mingħajr preġudizzju għall-possibbiltà
 tal-Istati Membri li jagħmlu l-għoti tal-aċċess
 tal-infrastruttura minn operaturi tal-utilitajiet, aktar attraenti, billi
 jeskludu d-dħul li jkun ġej minn dan is-servizz, mill-bażi
 tal-kalkolu tat-tariffi tal-utenti finali għall-attività jew attivitajiet
 ewlenin tagħhom, f'konformità mal-liġi applikabbli tal-UE.
 (14) Operatur tan-netwerk jista'
 jirrifjuta aċċess għal infrastrutturi fiżiċi
 speċifiċi minħabba raġunijiet oġġettivi. B'mod
 partikolari, infrastruttura fiżika jaf ma tkunx teknikament adattata
 fid-dawl taċ-ċirkostanzi speċifiċi fejn jidħlu
 l-infrastrutturi li ntalab aċċess għalihom, inkluż
 in-nuqqas ta' spazju disponibbli. Bl-istess mod, f'ċirkostanzi
 speċifiċi, il-kondiviżjoni tal-infrastruttura tista' ttarraf
 l-integrità u s-sigurtà tan-netwerk jew tipperikola l-għoti tas-servizzi
 li jingħataw primarjament fuq l-istess infrastruttura. Barra minn hekk,
 meta l-operatur tan-netwerk ikun diġà jagħti aċċess
 bl-ingrossa għan-netwerk tal-infrastruttura fiżika li jissodisfa l-bżonnijiet
 ta' min qed ifittex aċċess, l-aċċess
 għall-infrastruttura fiżika sottostanti jaf ikollu impatt ekonomiku
 negattiv fuq il-mudell tan-negozju tiegħu u inċentivi
 għall-investiment filwaqt li possibbilment ikun jinkludi duplikazzjoni
 ineffiċjenti ta' elementi tan-netwerk. Fl-istess ħin, fil-każ
 tal-obbligi tal-aċċess għall-infrastruttura fiżika li huma
 imposti f'konformità mal-qafas regolatorju tal-Unjoni għall-komunikazzjoni
 elettronika, bħal dawk dwar l-impriżi li għandhom qawwa
 sinifikanti fis-suq, dan ikun diġà kopert mill-obbligi regolatorji
 speċifiċi li ma għandhomx jintlaqtu b'dan ir-Regolament.
 (15) Meta fornituri tan-netwerks
 tal-komunikazzjoni elettronika jitolbu aċċess f'żona
 speċifika, l-operaturi tan-netwerk għandhom jagħmlu disponibbli
 offerta għal użu komuni tal-faċilitajiet tagħhom skont
 termini u kundizzjonijiet ġusti, inkluż il-prezz, sakemm
 l-aċċess ma jkunx ġie rrifjutat għal raġunijiet
 oġġettivi. Skont iċ-ċirkostanzi, bosta elementi
 jistgħu jinfluwenzaw il-kundizzjonijiet li skonthom jingħata
 l-aċċess, bħal: xi spejjeż żejda tal-manutenzjoni u
 l-adattament; xi salvagwardji preventivi li jridu jiġu adottati biex
 jillimitaw l-impatti negattivi fuq l-integrità u s-sigurtà tan-netwerk; xi
 arranġamenti speċifiċi dwar ir-responsabbiltà f'każ ta'
 danni; l-użu ta' xi sussidju pubbliku mogħti għall-bini
 tal-infrastruttura, inklużi termini u kundizzjonijiet speċifiċi
 marbuta mas-sussidju jew mogħtija skont il-liġi nazzjonali
 f'konformità mal-liġi tal-Unjoni; xi limitazzjonijiet li jkunu ġejjin
 minn dispożizzjonijiet nazzjonali bil-għan li jitħarsu
 l-ambjent, is-saħħa pubblika, is-sigurtà pubblika jew biex
 jintlaħqu l-għanijiet tal-ippjanar tal-bliet u l-irħula.
 (16) Jekk ma jkunx hemm ftehim
 fin-negozjati kummerċjali fuq termini u kundizzjonijiet tekniċi u
 kummerċjali, kull parti għandha tkun tista' ssejjaħ lil korp
 għas-soluzzjoni tat-tilwim fil-livell nazzjonali sabiex jimponi soluzzjoni
 lill-partijiet, ħalli jkun evitat ir-rifjut mhux iġġustifikat li
 jsir qbil jew l-impożizzjoni ta' kundizzjonijiet mhux raġonevoli.
 Meta jkunu qed jiġu ddeterminati l-prezzijiet għall-għoti
 tal-aċċess, il-korp għas-soluzzjoni tat-tilwim għandu jqis
 l-investimenti li jkunu saru fl-infrastruttura fiżika. Fil-każ
 speċifiku tal-aċċess għal infrastrutturi fiżiċi tal-operaturi
 tan-netwerks tal-komunikazzjoni elettronika, l-investimenti li saru f'din
 l-infrastruttura jaf jgħinu direttament biex jintlaħqu
 l-għanijiet tal-Aġenda Diġitali għall-Ewropa u
 l-kompetizzjoni downstream jaf tkun influwenzata minn parrassitiżmu
 (free-riding). Għalhekk, kull obbligu tal-aċċess għandu
 jqis il-vijabbiltà ekonomika ta' dawn l-investimenti skont xi skeda
 taż-żmien għar-redditu fuq l-investiment, kull impatt
 tal-aċċess fuq il-kompetizzjoni downstream, kull deprezzament
 tal-assi tan-netwerk meta ssir it-talba għal aċċess, kull
 każ ta' negozju li jirfed l-investiment li jkun sar, b'mod partikolari
 f'infrastrutturi fiżiċi mibnija dan l-aħħar li
 jintużaw għall-għoti ta' servizzi tal-komunikazzjoni elettronika
 b'veloċità għolja, u kull possibilità offruta lil min ifittex
 l-aċċess għal użu kondiviż.
 (17) Sabiex it-tifrix tan-netwerks
 tal-komunikazzjoni elettronika b'veloċità għolja jkun ippjanat b'mod
 effettiv u sabiex ikun żgurat l-aktar użu effettiv tal-infrastrutturi
 eżistenti li huma adattati għat-tifrix tan-netwerks tal-komunikazzjoni
 elettronika, l-impriżi awtorizzati li jagħtu n-netwerks
 tal-komunikazzjoni elettronika għandhom ikunu jistgħu jkollhom
 aċċess għal informazzjoni minima dwar l-infrastrutturi
 fiżiċi disponibbli fiż-żona tat-tifrix. Informazzjoni
 minima bħal din għandha tippermetti li ssir il-valutazzjoni
 tal-potenzjal li tintuża l-infrastruttura eżistenti f'żona
 speċifika, kif ukoll biex jonqsu d-danni lil kull infrastruttura
 fiżika eżistenti. Fid-dawl li hemm għadd ta' partijiet
 interessati involuti u sabiex jiġi ffaċilitat l-aċċess
 għal dik l-informazzjoni, mas-setturi u l-fruntieri wkoll, informazzjoni
 minima bħal din għandha ssir disponibbli minn punt waħdieni
 tal-informazzjoni. Dan il-punt tal-informazzjoni għandu jippermetti
 aċċess għall-informazzjoni minima li diġà tkun disponibbli
 f'forma elettronika skont il-limitazzjonijiet sabiex ikuni żgurati
 s-sigurtà u l-integrità tan-netwerks jew sabiex jitħarsu s-sigrieti
 leġittimi operattivi u kummerċjali.
 (18) Filwaqt li ma jimponi l-ebda
 obbligu ġdid tal-immeppjar fuq l-Istati Membri, dan ir-Regolament
 jipprovdi li l-informazzjoni minima li diġà ġabru l-korpi tas-settur
 pubbliku u li hija disponibbli f'forma elettronika skont l-inizjattivi
 nazzjonali kif ukoll skont il-liġi tal-Unjoni (bħad-Direttiva
 2007/2/KE tal-Parlament Ewropew u tal-Kunsill
 tal-14 ta' Marzu 2007 li tistabbilixxi Infrastruttura
 għall-Informazzjoni Ġeografika fil-Komunità Ewropea (INSPIRE)[37]) għandha tkun
 disponibbli, pereżempju b'link, għal punt waħdieni
 tal-informazzjoni bil-ħsieb li fornituri tan-netwerks tal-komunikazzjoni elettronika
 jkunu jistgħu jaċċessaw b'mod koordinat l-informazzjoni dwar
 l-infrastrutturi fiżiċi u fl-istess ħin ikunu żgurati
 s-sigurtà u l-integrità ta' din l-informazzjoni. Għoti tal-informazzjoni
 bħal dan għandu jkun mingħajr preġudizzju
 għar-rekwiżiti tat-trasparenza li diġà huma applikabbli
 għall-użu mill-ġdid ta' informazzjoni tas-settur pubbliku skont
 id-Direttiva 2003/98/KE tal-Parlament Ewropew u tal-Kunsill
 tas-17 ta' Novembru 2003 dwar l-użu mill-ġdid ta'
 informazzjoni tas-settur pubbliku[38].
 Meta l-informazzjoni disponibbli għas-settur pubbliku ma tiżgurax
 għarfien xieraq tal-infrastrutturi fiżiċi eżistenti
 f'żona speċifika jew ta' ċertu tip, l-operaturi tan-netwerk
 għandhom jagħmlu l-informazzjoni disponibbli fil-punt waħdieni
 tal-informazzjoni meta jintalbu jagħmlu dan.
 (19) Meta l-informazzjoni minima ma
 tkunx disponibbli minn punt waħdieni tal-informazzjoni, għandha tkun
 żgurata madanakollu l-possibbiltà li l-operaturi tan-netwerks
 tal-komunikazzjoni elettronika jitolbu direttament din l-informazzjoni
 speċifika mingħand xi operatur tan-netwerk fiż-żona
 kkonċernata. Barra minn hekk, jekk it-talba tkun raġonevoli, b'mod
 partikolari jekk tkun meħtieġa minħabba l-possibilità li
 l-infrastrutturi fiżiċi eżistenti jintużaw b'mod
 kondiviż jew biex jiġu kkoordinati l-ħidmiet ċivili,
 l-operaturi tan-netwerks tal-komunikazzjoni elettronika għandu jkollhom
 iċ-ċans jagħmlu stħarriġiet fil-post u jitolbu
 informazzjoni dwar ħidmiet ċivili ppjanati b'kundizzjonijiet
 trasparenti, proporzjonati u nondiskriminatorji u mingħajr
 preġudizzju għas-salvagwardji adottati biex tkun żgurata
 s-sigurtà u l-integrità tan-netwerks u biex jitħarsu s-sigrieti operattivi
 u kummerċjali. It-trasparenza avvanzata fil-ħidmiet ċivili
 ppjanati mill-operaturi tan-netwerks innifishom, jew b'punti waħdiena
 tal-informazzjoni proattivi bis-setgħa li jitolbu informazzjoni bħal
 din, għandha tkun imħeġġa, b'mod partikolari f'żoni
 bl-aktar utilità, billi l-operaturi awtorizzati jingħataw informazzjoni
 bħal din meta tkun disponibbli.
 (20) Meta jkun hemm tilwim dwar
 aċċess għall-informazzjoni fuq l-infrastrutturi fiżiċi
 fid-dawl tat-tifrix tan-netwerks tal-komunikazzjoni elettronika b'veloċità
 għolja, il-punt waħdieni tal-informazzjoni għandu jkun jista'
 jsolvi tilwim bħal dan billi jieħu deċiżjoni vinkolanti,
 mingħajr preġudizzju għall-possibbiltà li xi parti tirreferi
 l-każ lil qorti.
 (21) Il-koordinazzjoni
 tal-ħidmiet ċivili fejn jidħlu l-infrastrutturi fiżiċi
 tista' tiżgura ffrankar sinifikanti u li tonqos kemm jista' jkun
 l-inkonvenjenza liż-żona milquta mit-tifrix ta' netwerks ġodda
 tal-komunikazzjoni elettronika. Għal din ir-raġuni, għandhom
 ikunu pprojbiti restrizzjonijiet regolatorji li bħala regola ġenerali
 jipprevjenu n-negozjati fost l-operaturi tan-netwerk bil-ħsieb li
 jiġu kkoordinati ħidmiet bħal dawn ħalli jinfirxu wkoll
 in-netwerks tal-komunikazzjoni elettronika b'veloċità għolja. Jekk
 il-ħidmiet ċivili ma jitħallsux minn flus il-poplu, dan
 għandu jsir mingħajr preġudizzju għall-partijiet
 interessati li jkunu se jikkonkludu l-ftehimiet ta' koordinazzjoni
 tal-ħidmiet ċivili skont il-pjanijiet kummerċjali u ta'
 investiment tagħhom stess u l-ħin preferut tagħhom.
 (22) Il-ħidmiet ċivili
 ffinanzjati kollha jew parzjalment minn flus il-poplu għandu jkollhom
 l-għan li jimmassimizzaw l-eżitu kollettiv pożittiv, billi
 jisfruttaw l-esternalitajiet pożittivi ta' dawn il-ħidmiet bejn
 is-setturi u jiżguraw opportunitajiet indaqs fl-użu
 tal-infrastruttura fiżika disponibbli u ppjanata fid-dawl tat-tifrix
 tan-netwerks tal-komunikazzjoni elettronika. Filwaqt li dan ma għandux
 jaffettwa ħażin l-iskop ewlieni tal-ħidmiet ċivili
 ffinanzjati minn flus il-poplu, rikjesti f'waqthom u raġonevoli għal
 koordinazzjoni tat-tifrix tal-elementi tan-netwerks tal-komunikazzjoni elettronika
 b'veloċità għolja, li pereżempju tiżgura l-kopertura ta' xi
 spejjeż żejda u li jonqsu kemm jista' jkun il-bidliet
 għall-pjanijiet oriġinali, għandhom jintlaħqu
 mill-impriża li tkun qed tagħmel il-ħidmiet ċivili
 kkonċernati skont termini proporzjonati, nondiskriminatorji u trasparenti,
 mingħajr preġudizzju għal regoli applikabbli dwar
 l-għajnuna mill-Istat. Proċeduri speċifiċi
 għas-soluzzjoni għandhom ikunu disponibbli biex tkun żgurata
 soluzzjoni malajr ta' tilwim dwar in-negozjati ta' dawn il-ftehimiet ta'
 koordinazzjoni skont termini raġonevoli, proporzjonati, nondiskriminatorji
 u trasparenti. Dispożizzjonijiet bħal dawn għandhom ikunu
 mingħajr preġudizzju għad-dritt tal-Istati Membri li
 jirriżervaw il-kapaċità għal netwerks tal-komunikazzjoni
 elettronika anki meta ma jsirux talbiet speċifiċi, fid-dawl biex
 tintlaħaq id-domanda futura għal infrastrutturi fiżiċi biex
 ikun massimizzat il-valur tal-ħidmiet ċivili, jew biex jiġu
 adottati miżuri li jkun fihom drittijiet simili biex issir
 il-koordinazzjoni tal-ħidmiet ċivili għall-operaturi ta' tipi
 oħrajn ta' netwerks, bħall-gass jew l-elettriku.
 (23) Jaf ikun hemm bżonn
 għadd ta' permessi differenti għat-tifrix tan-netwerks
 tal-komunikazzjoni elettronika jew elementi ġodda tan-netwerks,
 inklużi l-permessi għall-bini, l-ippjanar tal-bliet, ambjentali u
 oħrajn, sabiex jitħarsu l-interessi ġenerali nazzjonali u
 tal-Unjoni. L-għadd ta' permessi meħtieġa għat-tifrix ta'
 tipi differenti tan-netwerks tal-komunikazzjoni elettronika u l-karattru lokali
 tat-tifrix jaf ikun jinvolvi l-applikazzjoni ta' varjetà ta' proċeduri u
 kundizzjonijiet. Filwaqt li jippriserva d-dritt li kull awtorità kompetenti
 tkun involuta u żżomm il-prerogattivi tagħha fit-teħid
 tad-deċiżjonijiet skont il-prinċipju tas-sussidjarjetà,
 il-ħolqien ta' punt waħdieni li jagħti informazzjoni dwar
 il-proċeduri kollha u kundizzjonijiet ġenerali applikabbli
 għall-ħidmiet ċivili jista' jnaqqas il-kumplessità u jżid
 l-effiċjenza u t-trasparenza, b'mod partikolari għal membri
 ġodda jew operaturi iżgħar li ma jkunux attivi f'dik
 iż-żona. Barra minn hekk, l-impriżi li jkunu qed jużaw
 in-netwerks tal-komunikazzjoni elettronika għandu jkollhom id-dritt li
 jressqu t-talba tagħhom għal permess minn punt tal-kuntatt
 waħdieni, fdat bir-responsabbiltà li jikkoordina l-proċeduri
 differenti u jara jekk id-deċiżjonijiet jiġux adottati
 sal-iskadenzi legali. Punt tal-kuntatt bħal dan għandu jkun
 one-stop-shop, mingħajr ma neċessarjament jeżerċita
 setgħat deċiżjonali, sakemm ma jkunx fdat mil-liġi
 nazzjonali
 (24) Sabiex ikun żgurat li
 l-proċeduri tal-għoti tal-permessi ma jkunux ta' xkiel
 għall-investiment, u li dawn ma jħallux effett ħażin fuq
 is-suq uniku, deċiżjoni dwar jekk għandhomx jingħataw jew
 le it-talbiet għal permess għandha tkun disponibbli f'kull każ
 sa mhux aktar tard minn sitt xhur, mingħajr preġudizzju għal
 skadenzi jew obbligi speċifiċi oħrajn stabbiliti
 għall-kondotta xierqa tal-proċedura li huma applikabbli
 għall-proċedura tal-għoti tal-permessi skont il-liġi
 nazzjonali jew tal-UE. Din id-deċiżjoni jista' jkollha karattru
 taċitu jew espliċitu skont id-dispożizzjonijiet legali
 applikabbli. Barra minn hekk, kull dewmien biex tittieħed
 deċiżjoni dwar l-għoti tal-permessi għandu jiskatta d-dritt
 ta' kumpens lill-impriżi li jkunu talbu dawn il-permessi diment li dawn
 jagħtu prova li sofrew danni minħabba dan id-dewmien. Dan id-dritt
 għandu jiġi eżerċitat skont is-salvagwardji
 proċedurali u sostantivi previsti fil-liġijiet nazzjonali.
 (25) Sabiex ikun żgurat li
 dawn il-proċeduri għall-għoti tal-permessi jitlestew fi skadenzi
 raġonevoli, l-Istati Membri jistgħu jistabbilixxu bosta salvagwardji,
 bħal approvazzjoni taċita, jew jieħdu miżuri biex
 jissimplifikaw il-proċeduri għall-għoti billi fost l-oħrajn
 inaqqsu l-għadd ta' permessi meħtieġa għat-tifrix
 tan-netwerks tal-komunikazzjoni elettronika jew billi jeżentaw ċerti
 kategoriji ta' ħidmiet ċivili żgħar jew standardizzati
 mill-għoti tal-permessi. L-awtoritajiet, fuq livell nazzjonali,
 reġjonali jew lokali, għandhom jiġġustifikaw kull rifjut
 milli jingħataw permessi bħal dawn fil-kompetenza tagħhom, skont
 kriterji u kundizzjonijiet trasparenti, nondiskriminatorji, oġġettivi
 u proporzjonati. Dan għandu jsir mingħajr preġudizzju għal
 kull miżura adottata mill-Istati Membri, fid-dawl li ċerti elementi
 tan-netwerks tal-komunikazzjoni elettronika, irrispettivament jekk ikunux
 passivi jew attivi, jiġu eżentati mill-għoti tal-permessi.
 (26) Sabiex jinkisbu l-miri
 tal-Aġenda Diġitali jeħtieġ li t-tifrix tal-infrastruttura
 jitqarreb lejn il-post tal-utenti finali, b'rispett sħiħ
 tal-prinċipju tal-proporzjonalità fejn tidħol xi limitazzjoni
 għad-dritt tal-proprjetà fid-dawl tal-interess ġenerali sigwit.
 Għandha tiġi ffaċilitata l-eżistenza ta' netwerks
 tal-komunikazzjoni elettronika b'veloċità għolja sal-utent finali
 filwaqt li fl-istess ħin tkun żgurata n-newtralità teknoloġika,
 b'mod partikolari b'infrastruttura fiżika b'veloċità għolja
 lesta ġol-bini. Minħabba l-fatt li, li wieħed jaħseb
 għal kanali żgħar waqt li jkun qed isir il-bini għandu spiża
 inkrimentali limitata filwaqt l-bini jkun mgħammar minn qabel
 b'infrastruttura ta' veloċità għolja, jaf jirrappreżenta parti
 sinifikanti mill-ispiża tat-tifrix tan-netwerks b'veloċità
 għolja, kull bini ġdid jew rinnovat bil-kbir għandu jkun
 mgħammar b'infrastruttura fiżika li biha tkun tista' ssir
 il-konnessjoni tal-utenti finali b'netwerks ta' veloċità għolja.
 Barra minn hekk, sabiex jinfirex netwerk tal-komunikazzjoni elettronika
 b'veloċità għolja, il-bini l-ġdid li jkun fih ħafna
 abitazzjonijiet, kif ukoll il-bini b'ħafna abitazzjonijiet li jsirlu
 rinnovament kbir, għandu jkollhom punt ta' konċentrazzjoni jew ta'
 aċċess, li minnu l-fornitur ikun jista' jaċċessa n-netwerk
 ġol-bini. Fil-prattika, dan ifisser li l-iżviluppaturi tal-bini
 għandhom jaħsbu għal kanali vojta minn kull abitazzjoni sal-punt
 ta' konċentrazzjoni intern jew estern. F'xi każijiet, bħal djar
 ġodda b'abitazzjoni waħda jew kategoriji ta' rinnovament kbir
 f'żoni iżolati, il-prospett ta' konnessjoni veloċi ħafna
 jista' jkun jitqies, b'oġġettività, bħala remot wisq biex
 jiġġustifika l-ispejjeż żejda tat-tifrix ta' infrastrutturi
 fiżiċi b'veloċità għolja ġol-bini u/jew punt ta'
 konċentrazzjoni.
 (27) Meta l-fornituri tan-netwerks
 pubbliċi jifirxu netwerks ta' veloċità għolja f'żona
 speċifika, ikun hemm ekonomiji ta' skala sinifikanti jekk dawn ikunu jistgħu
 jtemmu n-netwerk tagħhom fil-punt ta' konċentrazzjoni ġol-bini,
 irrispettivament minn jekk is-sidien, il-kondominju jew ir-residenti jkunux
 esprimew interess espliċitu għas-servizz dak il-ħin stess,
 iżda diment li dan l-impatt fuq il-proprjetà privata jkun minimizzat,
 billi tintuża l-infrastruttura fiżika eżistenti u jsir rinnovar
 taż-żona milquta. Meta n-netwerk jintemm fil-punt ta'
 konċentrazzjoni, il-konnessjoni ta' klijent addizzjonali tkun tista' ssir
 b'inqas spejjeż sinifikanti, b'mod partikolari b'aċċess
 għal segment vertikali b'veloċità għolja ġol-bini, meta dan
 ikun diġà jeżisti.
 (28) Fid-dawl
 tal-benefiċċji soċjali li ġejjin mill-inklużjoni
 diġitali filwaqt li jitqiesu l-ekonomiji ta' skala tat-tifrix tan-netwerks
 tal-komunikazzjoni elettronika b'veloċità għolja, meta la jkun hemm
 lesta infrastruttura b'veloċità għolja passiva jew attiva biex taqdi
 l-binjiet tal-utenti finali u lanqas alternattivi sabiex lill-utenti finali
 jingħatawlu netwerks tal-komunikazzjoni elettronika, kull fornitur tan-netwerks
 pubbliċi tal-komunikazzjoni għandu jkollu d-dritt li jtemm in-netwerk
 tiegħu f'bini privat bi spejjeż tiegħu, meta dan ikun jaqbel
 miegħu l-abbonat, u diment li dan inaqqas kemm jista' jkun l-impatt fuq
 il-proprjetà privata, pereżempju, meta possibbli, billi terġa'
 tintuża infrastruttura fiżika eżistenti disponibbli
 ġol-bini jew billi jkun żgurat rinnovament sħiħ
 taż-żoni milquta.
 (29) Mingħajr preġudizzju
 għall-kompiti fdati f'idejn l-awtoritajiet nazzjonali regolatorji previsti
 fil-qafas regolatorju tal-Unjoni għall-komunikazzjoni elettronika, meta ma
 jkunx hemm denominazzjonijiet speċifiċi mill-Istati Membri, sabiex
 ikunu żgurati deċiżjonijiet konsistenti għas-soluzzjoni
 tat-tilwim, dawn il-funzjonijiet stipulati f'dan ir-Regolament għandhom
 jingħataw lill-awtoritajiet li jridu jwettqu l-kompiti stipulati
 fl-Artikolu 20 tad-Direttiva 2002/21/KE, filwaqt li titqies
 l-ispeċjalizzazzjoni disponibbli u l-garanziji tal-indipendenza u
 l-imparzjalità. Madanakollu, f'konformità mal-prinċipju tas-sussidjarjetà,
 dan ir-Regolament għandu jkun mingħajr preġudizzju
 għall-possibbiltà li l-Istati Membri jallokaw il-kompiti regolatorji
 stipulati hawnhekk lill-aktar awtoritajiet adattati biex iwettquhom skont
 is-sistema kostituzzjonali domestika tal-attribuzzjoni tal-kompetenzi u
 s-setgħat u skont ir-rekwiżiti stipulati f'dan ir-Regolament.
 (30) Ikun liema jkun il-korp
 maħtur mill-Istat Membru għas-soluzzjoni tat-tilwim, dan għandu
 jiżgura l-imparzjalità u l-indipendenza fejn jidħlu l-partijiet
 involuti. Apparti dan, l-awtoritajiet maħtura għandu jkollhom
 ir-riżorsi xierqa u setgħat tas-sanzjonar meta ma jkunx hemm
 konformità mad-deċiżjonijiet adottati.
 (31) Sabiex tkun żgurata
 l-effikaċja tal-punti tal-informazzjoni previsti f'dan ir-Regolament,
 l-Istati Membri li jiddeċiedu li jaħtru korpi differenti
 mill-awtorità regolatorja nazzjonali u jkunu qed iwettqu l-kompiti stipulati
 fl-Artikolu 20 tad-Direttiva 2002/21/KE, għandhom jiżguraw
 ir-riżorsi xierqa u li l-informazzjoni rilevanti dwar żona
 speċifika tkun disponibbli f'dawn il-punti tal-informazzjoni fl-aħjar
 livell ta' aggregazzjoni fejn jistgħu jkunu żgurati effiċjenzi
 importanti fid-dawl tal-kompiti assenjati (bħall-katast). F'dan
 ir-rigward, l-Istati Membri jistgħu jqisu s-sinerġiji possibbli u
 l-ekonomiji ta' skala mal-Punti tal-Kuntatt Waħdieni skont it-tifsira
 tal-Artikolu 6 tad-Direttiva 2006/123/KE
 tat-12 ta' Diċembru 2006 dwar servizzi fis-suq intern
 (id-Direttiva tas-Servizzi), bil-ħsieb li jibnu fuq strutturi eżistenti
 u jimmassimizzaw il-benefiċċji għall-utenti finali.
 (32) Peress li l-għanijiet
 tal-azzjoni proposta sabiex tiffaċilita t-tifrix ta' infrastrutturi
 fiżiċi adattati għal netwerks tal-komunikazzjoni elettronika
 b'veloċità għolja madwar l-Unjoni, ma jistgħux jintlaħqu biżżejjed
 mill-Istati Membri u, għalhekk, minħabba d-daqs jew l-effetti
 tal-azzjoni jistgħu jintlaħqu aħjar fuq il-livell tal-Unjoni,
 l-Unjoni tista' tadotta miżuri, skont il-prinċipju tas-sussidjarjetà
 kif stabbilit fl-Artikolu 5 tat-Trattat. Skont il-prinċipju
 tal-proporzjonalità, kif stabbilit fl-istess Artikolu, dan ir-Regolament ma
 jmurx lil hinn minn dak meħtieġ biex jintlaħqu dawn
 l-għanijiet.
 (33) Dan ir-Regolament jirrispetta
 d-drittijiet fundamentali u josserva l-prinċipji rikonoxxuti b'mod
 partikolari fil-Karta tad-Drittijiet Fundamentali tal-Unjoni Ewropea u b'mod
 notevoli d-dritt tal-privatezza u l-protezzjoni tas-sigrieti kummerċjali,
 il-libertà li jsir negozju, id-dritt tal-proprjetà u d-dritt għal rimedju
 effettiv. Dan ir-Regolament għandu jiġi applikat mill-Istati Membri
 b'konformità ma' dawn id-drittijiet u l-prinċipji.
 ADOTTAW DAN IR-REGOLAMENT:
 Artikolu 1
 Is-suġġett u l-kamp ta' applikazzjoni
 1. Dan ir-Regolament għandu l-għan
 li jiffaċilita u jinċentiva t-tifrix ta' netwerks tal-komunikazzjoni
 elettronika b'veloċità għolja permezz ta' promozzjoni tal-użu
 konġunt tal-infrastrutturi fiżiċi ġodda eżistenti u
 jippermettu aktar użu effiċjenti tagħhom ħalli n-netwerks
 ikunu jistgħu jinfirxu bi spiża anqas.
 2. Dan ir-Regolament għandu japplika
 għal kull ħidma ċivili u infrastruttura fiżika, kif
 definiti fl-Artikolu 2.
 3. Dan ir-Regolament huwa mingħajr
 preġudizzju għad-drittijiet tal-Istati Membri li jżommu jew
 idaħħlu miżuri konformi mal-liġi tal-Unjoni li jkun fiha
 dispożizzjonijiet aktar dettaljati minn dawk li hawn f'dan ir-Regolament.
 4. Dan ir-Regolament huwa mingħajr
 preġudizzju għad-Direttiva 2002/21/KE, id-Direttiva 2002/20/KE,
 id-Direttiva 2002/19/KE, id-Direttiva 2002/22/KE u d-Direttiva 2002/77/KE.
 Artikolu 2
 Id-definizzjonijiet
 Għall-finijiet ta' dan ir-Regolament,
 id-definizzjonijiet stabbiliti fid-Direttivi 2002/21/KE, 2002/20/KE,
 2002/19/KE, 2002/22/KE u 2002/77/KE għandhom japplikaw.
 Għandhom japplikaw ukoll
 id-definizzjonijiet li ġejjin:
 (1) "operatur tan-netwerk" tfisser
 fornitur tan-netwerk tal-komunikazzjoni elettronika u impriża li tipprovdi
 infrastruttura fiżika bil-ħsieb li tagħti: servizz
 tal-produzzjoni, tat-trasport jew tad-distribuzzjoni tal-gass, l-elettriku
 inkluż id-dawl pubbliku, it-tisħin, l-ilma, inkluż ir-rimi jew
 it-trattament tal-ilma mormi u d-drenaġġ; servizzi tat-trasport,
 inkluż il-linji tal-ferroviji, it-toroq, il-portijiet u l-ajruporti;
 (2) "infrastruttura fiżika"
 tfisser kull element tan-netwerk li ma jkunx attiv bħal pajpijiet, arbli,
 kanali, kmamar tal-ispezzjoni, toqob tal-ispezzjoni, kaxxi, binjiet jew
 daħliet għal binjiet, installazzjonijiet tal-antenni, torrijiet u
 arbli u l-faċilitajiet assoċjati tagħhom;
 (3) "netwerk tal-komunikazzjoni
 elettronika b'veloċità għolja" tfisser netwerk
 tal-komunikazzjoni elettronika li kapaċi jwassal servizzi ta'
 aċċess tal-broadband b'veloċità ta' mill-inqas 30 Mbps.
 (4) "ħidmiet ċivili"
 tfisser kull eżitu tal-ħidmiet tal-bini jew l-inġinerija
 ċivili kollha flimkien li jkunu biżżejjed minnhom innifishom
 biex jaqdu funzjoni ekonomika jew teknika u li jkunu jinkludu element
 wieħed jew ħafna ta' infrastruttura fiżika;
 (5) "korp tas-settur pubbliku"
 tfisser Stat, awtorità reġjonali jew lokali, korp irregolat mil-liġi
 pubblika jew assoċjazzjoni ffurmata minn awtorità waħda jew bosta
 awtoritajiet bħal dawn irregolati mil-liġi pubblika;
 (6) "korp irregolat mil-liġi
 pubblika" tfisser kull korp:
 (a) stabbilit għall-iskop speċifiku li
 jissodisfa l-ħtiġijiet fl-interess ġenerali, li ma jkollux
 karattru industrijali jew kummerċjali;
 (b) li jkollu personalità ġuridika;
 (c) iffinanzjat kollu jew fil-parti l-kbira,
 mill-Istat, jew minn awtoritajiet reġjonali jew lokali, jew korpi
 oħrajn irregolati mil-liġi pubblika; jew soġġett
 għas-sorveljanza maniġerjali minn dawn l-awtoritajiet jew il-korpi;
 jew li jkollu bord amministrattiv, maniġerjali jew ta’ sorveljanza, li
 aktar minn nofs il-membri tiegħu jkun ħatarhom l-Istat, awtoritajiet
 reġjonali jew lokali jew korpi oħra rregolati mil-liġi pubblika;
 (7) "infrastruttura fiżika
 ġol-bini" tfisser infrastruttura fiżika fil-post tal-utent
 finali, inklużi l-elementi fi sjieda konġunta, maħsuba biex
 tilqa' netwerks tal-aċċess bil-wajer u/jew mingħajru, meta dawn
 in-netwerks tal-aċċess ikunu jifilħu jagħtu servizzi
 tal-komunikazzjoni elettronika u jqabbdu l-punt ta' konċentrazzjoni
 ġol-bini mal-punt ta' terminazzjoni tan-netwerk;
 (8) "infrastruttura fiżika
 b'veloċità għolja lesta ġol-bini" tfisser infrastruttura
 fiżika ġol-bini maħsuba biex tilqa' elementi tan-netwerks
 tal-komunikazzjoni elettronika b'veloċità għolja;
 (9) "rinnovament kbir" tfisser
 ħidmiet tal-bini jew l-inġinerija fil-post tal-utent finali li jkunu
 jinkludu bidliet strutturali tal-infrastruttura fiżika ġol-bini u li
 jkunu jeħtieġu l-permess tal-bini;
 (10) "permess" tfisser
 deċiżjoni formali jew implikata ta' awtorità kompetenti wara xi
 proċedura li fiha persuna tintalab tieħu passi sabiex legalment
 tagħmel ħidmiet tal-bini jew l-inġinerija civili.
 Artikolu 3
 L-aċċess għall-infrastruttura fiżika eżistenti
 1. Kull operatur tan-netwerk għandu
 jkollu d-dritt li joffri aċċess għall-infrastruttura fiżika
 tiegħu fid-dawl tat-tifrix tal-elementi tan-netwerks tal-komunikazzjoni
 elettronika b'veloċità għolja.
 2. Meta impriża awtorizzata biex
 tipprovdi netwerks tal-komunikazzjoni elettronika tagħmel talba
 speċifika bil-miktub, kull operatur tan-netwerk għandu jkollu
 l-obbligu li jilħaq it-talbiet raġonevoli kollha għal
 aċċess għall-infrastruttura fiżika tiegħu skont
 termini u kundizzjonijiet ġusti, inkluż il-prezz, fid-dawl tat-tifrix
 tal-elementi tan-netwerks tal-komunikazzjoni elettronika b'veloċità
 għolja.
 3. Kull rifjut tal-aċċess
 għandu jissejjes fuq kriterji oġġettivi, li jistgħu jkunu
 relatati b'mod partikolari ma':
 (a) l-adegwatezza teknika tal-infrastruttura
 fiżika li għaliha jkun intalab aċċess biex tilqa' xi
 wieħed mill-elementi tan-netwerks tal-komunikazzjoni elettronika msemmija
 fil-paragrafu 2;
 (b) id-disponibbiltà tal-ispazju biex jilqa'
 l-elementi msemmija fil-punt (a);
 (c) l-integrità u s-sigurtà ta' kull netwerk
 li diġà nfirex;
 (d) ir-riskju ta' interferenzi serji
 tas-servizzi ppjanati tal-komunikazzjoni elettronika mal-għoti ta'
 servizzi oħra fuq l-istess l-infrastruttura fiżika;
 (e) id-disponibilità ta' mezzi alternattivi
 ta' aċċess bl-ingrossa għan-netwerk tal-infrastruttura
 fiżika mogħtija mill-operatur tan-netwerk u li jkunu adattati
 għall-provvista tan-netwerks tal-komunikazzjoni elettronika
 b'veloċità għolja.
 L-operatur tan-netwerk għandu jiddikjara
 r-raġunijiet għal kull rifjut fi żmien xahar minn meta jkun
 intalab l-aċċess bil-miktub.
 4. Meta jiġi rifjutat aċċess
 jew ma jkunx intlaħaq ftehim dwar termini u kundizzjonijiet
 speċifiċi, inkluż il-prezz, fi żmien xahrejn minn meta jkun
 intalab l-aċċess bil-miktub, kull parti hija intitolata tirreferi
 l-kwistjoni lill-korp nazzjonali kompetenti għas-soluzzjoni tat-tilwim.
 5. Il-korp nazzjonali għas-soluzzjoni
 tat-tilwim imsemmi fil-paragrafu 4, filwaqt li jqis bis-sħiħ
 il-prinċipju tal-proporzjonalità, għandu joħroġ
 deċiżjoni vinkolanti biex isolvi t-tilwima mibdija skont il-paragrafu 4,
 inkluża d-determinazzjoni ta' termini, kundizzjonijiet u prezzijiet
 ġusti fejn xieraq, fl-iqsar żmien possibbli u f'kull każ fi
 żmien erba' xhur, mingħajr preġudizzju għall-possibbiltà li
 xi parti li tirreferi l-każ lil qorti. Kull prezz stabbilit mill-korp
 għas-soluzzjoni tat-tilwim għandu jqis l-impatt tal-aċċess
 mitlub fuq il-pjan kummerċjali li jirfed l-investimenti li għamel
 l-operatur tan-netwerk li lilu jkun intalab l-aċċess, b'mod
 partikolari fil-każ ta' infrastrutturi fiżiċi mibnija dan
 l-aħħar li jintużaw għall-għoti tas-servizzi
 tal-komunikazzjoni elettronika b'veloċità għolja.
 Artikolu 4
 It-trasparenza fejn tidħol
 l-infrastruttura fiżika
 1. Sabiex jitolbu aċċess għal
 infrastruttura fiżika, skont l-Artikolu 3, kull impriża
 awtorizzata biex tipprovdi netwerks tal-komunikazzjoni elettronika għandu
 jkollha d-dritt ta' aċċess jekk, minn punt waħdieni
 tal-informazzjoni, titlob dan is-sett ta' informazzjoni minima dwar
 l-infrastruttura fiżika eżistenti ta' xi operatur tan-netwerk:
 (a) il-post, ir-rotta u l-koordinati
 tal-ġeoreferenza;
 (b) id-daqs, it-tip u l-użu attwali
 tal-infrastruttura;
 (c) isem is-sid jew id-detentur tad-drittijiet
 tal-użu tal-infrastruttura fiżika u punt tal-kuntatt.
 L-impriża li titlob aċċess
 għandha tispeċifika ż-żona kkonċernata fid-dawl
 tat-tifrix tal-elementi tan-netwerks tal-komunikazzjoni elettronika
 b'veloċità għolja.
 L-aċċess għall-informazzjoni
 minima taż-żona speċifikata għandu jingħata minnufih
 f'forma elettronika skont termini proporzjonati, nondiskriminatorji u
 trasparenti. L-aċċess għall-informazzjoni minima jista' jkun
 limitat minn punt waħdieni tal-informazzjoni biss meta dan jitqies
 neċessarju fid-dawl tas-sigurtà tan-netwerks u l-integrità tagħhom
 jew fid-dawl tas-sigrieti operattivi u kummerċjali.
 Il-punt waħdieni tal-informazzjoni
 għandu jiżgura li l-aċċess għall-informazzjoni minima
 skont dan il-paragrafu jkun disponibbli sa mhux aktar tard minn [Publications
 Office: please insert the exact date: entry into force of this Regulation +
 12 months].
 2. Kull korp tas-settur pubbliku li jkollu
 f'forma elettronika l-informazzjoni minima msemmija fil-paragrafu 1 dwar
 l-infrastruttura fiżika ta' operatur tan-netwerk minħabba l-kompiti
 tiegħu, għandu jagħmel din l-informazzjoni disponibbli fil-punt
 waħdieni tal-informazzjoni b'mezzi elettroniċi qabel [Publications
 Office: please insert the exact date: entry into force of this Regulation +
 6 months]. Kull aġġornament ta' din l-informazzjoni u kull
 informazzjoni minima ġdida msemmija fil-paragrafu 1 li tasal
 għand il-korp tas-settur pubbliku, għandu jsir disponibbli fil-punt
 waħdieni tal-informazzjoni fi żmien xahar minn meta l-korp
 jirċeviha.
 3. Meta l-informazzjoni minima msemmija
 fil-paragrafu 1 ma tinżammx mill-korpi tas-settur pubbliku skont
 il-paragrafu 2, kull operatur tan-netwerk meta ssirlu talba speċifika
 għandu jagħmel disponibbli fil-punt waħdieni tal-informazzjoni,
 l-informazzjoni minima msemmija fil-paragrafu 1 dwar l-infrastruttura
 fiżika tiegħu f'format elettroniku fi żmien xahar minn meta
 jintalab. L-operatur tan-netwerk għandu jagħmel disponibbli fil-punt
 waħdieni tal-informazzjoni kull aġġornament tal-informazzjoni
 minima mogħtija fi żmien xahar mill-modifika attwali fin-netwerk
 fiżiku li tbiddel din l-informazzjoni minima.
 4. Meta l-informazzjoni minima msemmija fil-paragrafu 1
 ma tkunx disponibbli minn punt waħdieni tal-informazzjoni, l-operaturi
 tan-netwerk għandhom jagħtu aċċess għal din
 l-informazzjoni speċifika meta jintalbu bil-miktub minn impriża
 awtorizzata biex tipprovdi netwerks tal-komunikazzjoni elettronika. It-talba
 għandha tispeċifika ż-żona kkonċernata fid-dawl
 tat-tifrix tal-elementi tan-netwerks tal-komunikazzjoni elettronika
 b'veloċità għolja. L-aċċess għall-informazzjoni
 għandu jingħata fi żmien xahar minn meta ssir it-talba
 bil-miktub skont termini proporzjonati, nondiskriminatorji u trasparenti,
 mingħajr preġudizzju għal-limitazzjonijiet skont
 il-paragrafu 1.
 5. Meta impriża awtorizzata biex
 tipprovdi netwerks tal-komunikazzjoni elettronika tagħmel talba
 speċifika bil-miktub, l-operaturi tan-netwerk għandhom jilqgħu
 talbiet raġonevoli għal stħarriġ fuq il-post ta' elementi
 speċifiċi tal-infrastruttura fiżika tagħhom. It-talba
 għandha tispeċifika l-elementi tan-netwerk ikkonċernat fid-dawl
 tat-tifrix tal-elementi tan-netwerks tal-komunikazzjoni elettronika
 b'veloċità għolja. L-istħarriġiet fuq il-post tal-elementi
 tan-netwerk speċifikat għandhom jingħataw fi żmien xahar
 minn meta ssir it-talba bil-miktub skont termini proporzjonati,
 nondiskriminatorji u trasparenti, mingħajr preġudizzju
 għal-limitazzjonijiet skont il-paragrafu 1.
 6. Meta impriża awtorizzata biex
 tipprovdi netwerks tal-komunikazzjoni elettronika tagħmel talba
 speċifika bil-miktub, kull operatur tan-netwerk għandu jagħmel
 disponibbli dan is-sett ta' informazzjoni minima dwar il-ħidmiet
 ċivili attwali jew ippjanti li huma relatati mal-infrastruttura
 fiżika tiegħu li għalihom ikun ingħata permess, li
 għalihom ikun kemm proċedura għall-għoti tal-permess
 pendenti, jew li l-ewwel sottomissjoni lill-awtoritajiet kompetenti
 għall-għoti tal-permessi tkun maħsuba għal sitt xhur li
 jkunu ġejjin:
 (a) il-post u t-tip ta' ħidmiet;
 (b) l-elementi tan-netwerk involuti;
 (c) id-data stmata meta se jibdew
 il-ħidmiet u kemm se jdumu;
 (d) punt tal-kuntatt.
 It-talba li ssir minn impriża awtorizzata
 biex tipprovdi netwerks tal-komunikazzjoni elettronika, għandha
 tispeċifika ż-żona kkonċernata fid-dawl tat-tifrix ta'
 elementi tan-netwerks tal-komunikazzjoni elettronika b'veloċità
 għolja. Fi żmien ġimagħtejn minn meta jintalbu bil-miktub,
 l-operaturi tan-netwerk għandhom jagħtu l-informazzjoni mitluba skont
 termini proporzjonati, nondiskriminatorji u trasparenti, mingħajr
 preġudizzju għal-limitazzjonijiet skont il-paragrafu 1.
 7. L-operatur tan-netwerk jista' jirrifjuta
 t-talba skont il-paragrafu 6, jekk:
 - l-informazzjoni mitluba jkun għamilha
 disponibbli pubblikament f'format elettroniku jew
 - l-aċċess għal din
 l-informazzjoni jkun żgurat minn punt waħdieni tal-informazzjoni.
 8. Meta ssirlu talba speċifika, kull
 operatur tan-netwerk għandu jagħmel disponibbli fil-punt
 waħdieni tal-informazzjoni, is-sett tal-informazzjoni minima msemmija
 fil-paragrafu 6.
 9. Meta jkun hemm tilwima minħabba
 d-drittijiet u l-obbligi previsti fil-paragrafi 4 sa 7, kull parti
 għandu jkollha ċ-ċans tirreferi l-każ lil korp nazzjonali
 għas-soluzzjoni tat-tilwim. Il-korp inkarigat għas-soluzzjoni
 tat-tilwim, filwaqt li jqis bis-sħiħ il-prinċipju
 tal-proporzjonalità, għandu joħroġ deċiżjoni
 vinkolanti biex isolvi t-tilwima fl-iqsar żmien possibbli u f'kull
 każ fi żmien xahrejn, mingħajr preġudizzju
 għall-possibbiltà li xi parti li tirreferi l-każ lil qorti.
 10. L-Istati Membri jistgħu jipprovdu
 għal eżenzjonijiet mill-obbligi previsti fil-paragrafi 1
 sa 5 meta l-infrastrutturi fiżiċi eżistenti jitqiesu li
 mhumiex teknikament xierqa biex jifirxu netwerks tal-komunikazzjoni elettronika
 b'veloċità għolja. Dawn il-miżuri għandhom ikunu mmotivati
 kif suppost f'dan ir-rigward. Il-partijiet interessati għandhom
 jingħataw l-opportunità biex jikkumentaw dwar l-abbozzi tal-miżuri fi
 żmien raġonevoli. Kull miżura bħal din għandha
 tiġi nnotifikata lill-Kummissjoni.
 Artikolu 5
 Il-koordinazzjoni tal-ħidmiet ċivili
 1. Kull operatur tan-netwerk għandu
 jkollu d-dritt jinnegozja ftehimiet dwar il-koordinazzjoni tal-ħidmiet
 ċivili ma' impriżi awtorizzati li jipprovdu netwerks
 tal-komunikazzjoni elettronika fid-dawl tat-tifrix tal-elementi tan-netwerks
 tal-komunikazzjoni elettronika b'veloċità għolja.
 2. Kull impriża li tagħmel
 ħidmiet ċivili ffinanzjati kollha jew parzjalment minn flus il-poplu
 għandha tilħaq kull talba raġonevoli li ssir minn impriżi
 awtorizzati biex jipprovdu netwerks tal-komunikazzjoni elettronika fid-dawl
 tal-elementi tan-netwerks tal-komunikazzjoni elettronika b'veloċità
 għolja għal ftehimiet tal-koordinazzjoni tal-ħidmiet ċivili
 b'termini trasparenti u nondiskriminatorji, diment li ma jkunx hemm
 spejjeż żejda għall-ħidmiet ċivili maħsuba
 fil-bidu u li t-talba għal koordinazzjoni ssir minnufih u f'kull każ
 mill-anqas xahar qabel jitressaq il-proġett finali lill-awtoritajiet
 kompetenti għall-għoti tal-permessi.
 3. Meta ftehim tal-koordinazzjoni
 tal-ħidmiet ċivili skont il-paragrafu 2 ma jintlaħaqx fi
 żmien xahar minn meta ssir it-talba formali għal negozjati, kull
 parti għandu jkollha ċ-ċans tirreferi l-kwistjoni lil korp
 nazzjonali kompetenti għas-soluzzjoni tat-tilwim.
 4. Il-korp nazzjonali għas-soluzzjoni
 tat-tilwim imsemmi fil-paragrafu 3, filwaqt li jqis bis-sħiħ
 il-prinċipju tal-proporzjonalità, għandu joħroġ
 deċiżjoni vinkolanti biex isolvi t-tilwima mibdija skont il-paragrafu 3,
 inkluża d-determinazzjoni ta' termini, kundizzjonijiet u miżati
 ġusti u nondiskriminatorji fejn xieraq, fl-iqsar żmien possibbli u
 f'kull każ fi żmien xahrejn, mingħajr preġudizzju
 għall-possibbiltà li xi parti tirreferi l-każ lil qorti.
 5. L-Istati Membri jistgħu jipprovdu
 għal eżenzjonijiet mill-obbligi stipulati f'dan l-Artikolu għal
 ħidmiet ċivili ta' valur insinifikanti. Dawn il-miżuri
 għandhom ikunu mmotivati kif suppost f'dan ir-rigward. Il-partijiet interessati
 għandhom jingħataw l-opportunità biex jikkumentaw dwar l-abbozzi
 tal-miżuri fi żmien raġonevoli. Kull miżura bħal din
 għandha tiġi nnotifikata lill-Kummissjoni.
 Artikolu 6
 L-għoti tal-permessi
 1. Kull impriża awtorizzata biex
 tipprovdi netwerks tal-komunikazzjoni elettronika, meta titolbu, għandu
 jkollha d-dritt ta' aċċess b'mezzi elettroniċi minn punt
 waħdieni tal-informazzjoni, kull informazzjoni dwar il-kundizzjonijiet u
 l-proċeduri applikabbli għall-għoti tal-permessi għal
 ħidmiet ċivili li hija meħtieġa fid-dawl tal-elementi
 tat-tifrix tan-netwerks tal-komunikazzjoni elettronika b'veloċità
 għolja, inkluż kull eżenzjoni applikabbli għal dawn
 l-elementi fejn jidħlu xi wħud mill-permessi jew il-permessi kollha
 meħtieġa skont il-liġi nazzjonali.
 2. Kull impriża awtorizzata biex
 tipprovdi netwerks tal-komunikazzjoni elettronika għandu jkollha d-dritt
 tressaq, b'mezzi elettroniċi minn punt waħdieni tal-informazzjoni,
 l-applikazzjonijiet għall-permessi li hemm bżonn
 għall-ħidmiet ċivili meħtieġa fid-dawl tat-tifrix
 tal-elementi tan-netwerks tal-komunikazzjoni elettronika b'veloċità
 għolja. Il-punt waħdieni tal-informazzjoni għandu
 jiffaċilita u jikkoordina l-proċess tal-għoti tal-permessi.
 B'mod partikolari, dan għandu jiżgura li l-applikazzjonijiet
 jitwasslu għand kull awtorità kompetenti involuta fl-għoti
 tal-permessi li huma applikabbli għall-ħidmiet ċivili involuti u
 li tkun sorveljata l-konformità mal-iskadenzi applikabbli skont
 il-paragrafu 3.
 3. L-awtoritajiet kompetenti għandhom
 jagħtu jew jirrifjutaw il-permessi fi żmien sitt xhur minn meta
 jirċievu talba, mingħajr preġudizzju għal skadenzi jew
 obbligi speċifiċi oħrajn stabbiliti għall-kondotta xierqa
 tal-proċedura li huma applikabbli għall-proċedura tal-għoti
 tal-permessi skont il-liġi nazzjonali jew tal-Unjoni. Kull rifjut
 għandu jiġi ġġustifikat kif suppost skont kriterji
 oġġettivi, trasparenti, nondiskriminatorji u proporzjonati.
 4. Kull impriża awtorizzata biex
 tipprovdi netwerks tal-komunikazzjoni elettronika li ssofri danni minħabba
 n-nuqqas ta' konformità mal-iskadenzi applikabbli skont il-paragrafu 3,
 għandu jkollha d-dritt li tieħu kumpens mingħand l-awtorità
 kompetenti għad-dannu mġarrab, skont il-liġi nazzjonali.
 Artikolu 7
 It-tagħmir ġol-bini
 1. Kull bini mibni ġdid fil-post
 tal-utent finali, inkluż l-elementi bi sjieda konġunta, li
 għalih ikunu tressqu applikazzjonijiet għall-permess tal-bini wara [Publications
 Office: please insert the exact date of the entry into force of this Regulation],
 għandu jkun mgħammar b'infrastruttura fiżika b'veloċità
 għolja lesta ġol-bini, sal-punti ta' terminazzjoni tan-netwerk.
 L-istess obbligu japplika meta jsir xogħol kbir ta' rinnovament li
 għalih ikunu tressqu applikazzjonijiet għall-permess tal-bini wara [Publications
 Office: please insert the exact date of the entry into force of this Regulation].
 2. Kull bini mibni ġdid b'ħafna
 abitazzjonijiet, li għalih ikunu tressqu applikazzjonijiet
 għall-permess tal-bini wara [Publications Office: please insert the
 exact date of the entry into force of this Regulation], għandu jkun
 mgħammar b'punt ta' konċentrazzjoni, interna jew esterna, u
 aċċessibbli għall-fornituri tan-netwerks tal-komunikazzjoni
 elettronika, fejn tkun disponibbli konnessjoni għall-infrastruttura
 b'veloċità għolja lesta ġol-bini L-istess obbligu japplika meta
 jsir xogħol kbir ta' rinnovament fejn jidħol bini b'ħafna
 abitazzjonijiet, li għalih ikunu tressqu applikazzjonijiet
 għall-permess tal-bini wara [Publications Office: please insert the
 exact date of the entry into force of this Regulation].
 3. L-Istati Membri jistgħu jipprovdu
 għal eżenzjonijiet għal kategoriji tal-bini, b'mod partikolari
 djar b'abitazzjoni waħda, jew xogħol kbir ta' rinnovament,
 mill-obbligi previsti fil-paragrafi 1 u 2, meta l-ispiża biex
 jitwettqu dawn l-obbligi tkun sproporzjonata. Dawn il-miżuri għandhom
 ikunu mmotivati kif suppost. Il-partijiet interessati għandhom
 jingħataw l-opportunità biex jikkumentaw dwar l-abbozzi tal-miżuri fi
 żmien raġonevoli. Kull miżura bħal din għandha
 tiġi nnotifikata lill-Kummissjoni.
 Artikolu 8
 L-aċċess
 għat-tagħmir ġol-bini
 1. Kull fornitur tan-netwerks pubbliċi
 tal-komunikazzjoni għandu jkollu d-dritt li jtemm in-netwerk tiegħu
 fil-punt ta' konċentrazzjoni, diment li dan inaqqas kemm jista' jkun
 l-impatt fuq il-proprjetà privata u bi spejjeż tiegħu, fid-dawl li
 tkun aċċessata l-infrastruttura fiżika b'veloċità
 għolja lesta ġol-bini.
 2. Kull fornitur tan-netwerks pubbliċi
 tal-komunikazzjoni għandu jkollu d-dritt li jaċċessa kull
 infrastruttura fiżika b'veloċità għolja lesta ġol-bini li
 tkun eżisteni skont termini raġonevoli jekk id-duplikazzjoni tkun
 teknikament impossibbli jew ekonomikament ineffiċjenti. Id-detentur ta'
 dritt li juża l-infrastruttura fiżika ġol-bini għandu
 jagħti aċċess skont termini u kundizzjonijiet nondiskriminatorji.
 3. Meta l-ftehim tal-aċċess skont il-paragrafu 1
 jew 2 ma jintlaħaqx fi żmien xahrejn minn meta ssir it-talba
 formali għal aċċess, kull parti għandu jkollha d-dritt li
 tirreferi l-kwistjoni lill-korp nazzjonali kompetenti għas-soluzzjoni
 tat-tilwim ħalli dan jivvaluta l-konformità mar-rekwiżiti previsti
 f'dawk il-paragrafi. Il-korp nazzjonali għas-soluzzjoni tat-tilwim,
 filwaqt li jqis bis-sħiħ il-prinċipju tal-proporzjonalità,
 għandu joħroġ deċiżjoni vinkolanti biex isolvi
 t-tilwima fl-iqsar żmien possibbli u f'kull każ fi żmien
 xahrejn, mingħajr preġudizzju għall-possibbiltà li xi parti li
 tirreferi l-każ lil qorti.
 4. Meta ma jkunx hemm infrastruttura
 b'veloċità għolja lesta ġol-bini li tkun disponibbli, kull
 fornitur tan-netwerks pubbliċi tal-komunikazzjoni għandu jkollu
 d-dritt li jtemm it-tagħmir tan-netwerk tiegħu fil-bini ta' abbonat
 għal servizz tal-komunikazzjoni elettronika b'veloċità għolja,
 diment li dan inaqqas kemm jista' jkun l-impatt fuq il-proprjetà privata u bi
 spejjeż tiegħu.
 Artikolu 9
 Korpi kompetenti
 1. L-awtorità regolatorja nazzjonali li
 tilħaq il-kompiti mogħtija fl-Artikolu 20 tad-Direttiva
 2002/21/KE għandha tagħmel il-funzjoni tal-korp nazzjonali
 għas-soluzzjoni tat-tilwim imsemmija fl-Artikolu 3(4),
 l-Artikolu 4(9), l-Artikolu 5(4) u l-Artikolu 8(3), għajr
 jekk l-Istat Membru jkun ħatar korpi kompetenti oħra.
 2. Kull korp nazzjonali ieħor
 għas-soluzzjoni tat-tilwim li jaħtru l-Istati Membri skont
 il-paragrafu 1 għandu jkun legalment distint u funzjonalment
 indipendenti mill-operaturi kollha tan-netwerk. Dan għandu jkollu
 s-setgħa li jimponi fuq l-operaturi tan-netwerk, sanzjonijiet xierqa,
 effettivi, proporzjonati u dissważivi meta jinkisru l-obbligi li
 ġejjin mid-deċiżjonijiet adottati meta tkun deċiża
 t-tilwima.
 3. L-awtorità regolatorja nazzjonali li
 tilħaq il-kompiti mogħtija fl-Artikolu 20 tad-Direttiva
 2002/21/KE għandha tagħmel il-funzjonijiet tal-punt waħdieni
 tal-informazzjoni msemmija fl-Artikolu 4 u fl-Artikolu 6, għajr
 jekk l-Istat Membru jkun ħatar korpi kompetenti oħra.
 4. Kull punt waħdieni tal-informazzjoni
 li jaħtru l-Istati Membri skont il-paragrafu 3 għandu jkollu
 s-setgħa li jimponi fuq l-operaturi tan-netwerk, sanzjonijiet xierqa,
 effettivi, proporzjonati u dissważivi meta jinkisru l-obbligi li
 ġejjin mill-Artikolu 4(3) u (8).
 5. L-Istati Membri għandhom jgħarrfu
 lill-Kummissjoni, bl-identità ta' kull korp kompetenti maħtur skont dan
 l-Artikolu biex jagħmel il-kompitu skont dan ir-Regolament sa [Publications
 Office: please insert the exact date: entry into force of this
 Regulation] u b'kull modifika fih, qabel din il-ħatra jew il-modifika
 tidħol fis-seħħ.
 6. Kull deċiżjoni li jkun ħa xi
 wieħed mill-korpi kompetenti msemmija f'dan l-Artikolu għandha tkun
 soġġetta għal appell quddiem qorti skont il-liġi
 nazzjonali.
 Artikolu 10
 Reviżjoni
 Il-Kummissjoni għandha tippreżenta
 rapport lill-Parlament Ewropew u lill-Kunsill sa mhux aktar tard minn [Publications
 Office: please insert the exact date: entry into force of this
 Regulation + 3 years] għall-implimentazzjoni ta' dan
 ir-Regolament. Ir-rapport għandu jkun fih sommarju tal-impatt
 tal-miżuri previsti b'dan ir-Regolament u valutazzjoni tal-progress li
 jkun sar biex jintlaħqu l-għanijiet tiegħu.
 Artikolu 11
 Dħul fis-seħħ
 Dan ir-Regolament għandu jidħol
 fis-seħħ fl-20 jum wara l-pubblikazzjoni tiegħu f'Il-Ġurnal
 Uffiċjali tal-Unjoni Ewropea.
 Dan ir-Regolament għandu jorbot
 fl-intier tiegħu u japplika direttament fl-Istati Membri kollha.
 Magħmul fi Brussell,
 Għall-Parlament Ewropew Għall-Kunsill
 Il-President Il-President
 [1] Analysys Mason, 2008, Analysys Mason 2012, WIK, 2008.
 [2] Analysys Mason, 2012, L-istima hija
 bbażata fuq is-suppożizzjonijiet li ġejjin: 25% tat-tifrix isir
 fil-kanali eżistenti, iffrankati 75% f'Capex għal din il-parti, 10%
 tat-tifrix iqabbad in-netwerk ma' żviluppi ġodda tal-bini, u l-użu
 kondiviż ma' operaturi/kumpaniji tal-utilità oħra, iffrankati 15-60%,
 u 5% tat-tifrix iqabbad in-netwerk ma' MDUs iwwajerjati minn qabel, iffrankati
 20-60%. Barra minn hekk, se jkun hemm ukoll benefiċċji soċjali,
 ambjentali, u ekonomiċi.
 [3] L-istima hija bbażata fuq
 xenarju tal-investiment ikkalkulat bħala parti minn studju estensiv ta'
 Analysys Mason u Tech4i2 ("The socio-economic impact of bandwidth"
 (L-impatt soċjoekonomiku tal-medda tal-frekwenzi), 2013). Dan l-istudju
 jbassar li l-miri tal-medda tal-frekwenzi tad-DAE jintlaħqu biss f'xenarju
 ta' invervent kbir, jiġifieri ta' EUR 211 biljun f'investiment
 tal-NGA. Sabiex isir l-iffrankar potenzjali, il-persentaġġi
 indikati ġew applikati għal dan l-ammont.
 [4] Strateġija ġdida għas-Suq Uniku, rapport ta' Mario Monti
 għall-President tal-Kummissjoni Ewropea,
 id-9 ta' Mejju 2010.
 [5] Passi lejn Suq tassew Intern għall-komunikazzjoni elettronika
 sal-2020, Ecorys, TU Delft u TNO, imniedi fi Frar 2012.
 [6] (COM (2012) 573).
 [7] Booz and Company, Maximising the impact of
 Digitalisation, 2012 (Nżidu kemm jista' jkun l-impatt
 tad-Diġitalizzazzjoni).
 [8] Stima tal-Kummissjoni msejsa fuq studji nazzjonali
 (Liebenau, J., Atkinson, R., Karrberg, P., Castro, D. u Ezell, S., 2009, The
 UK Digital Road to Recovery; Katz R.L. et al , 2009, The Impact of
 Broadband on Jobs and the German Economy).
 [9] Il-Qorti tal-Ġustizzja fakkret f'De Coster
 (C-17/00, [2001] Rec. p. I-9445, n°37) li kull leġiżlazzjoni
 sekondarja lokali li taffettwa l-libertà li jingħataw servizzi, trid tkun
 konformi mal-prinċipju tal-proporzjonalità. Fuq l-istess istanza
 tal-antenni paraboliċi, il-Kummissjoni enfasizzat fil-Komunikazzjoni
 tagħha dwar l-applikazzjoni ġenerali tal-prinċipji tal-moviment
 liberu tal-oġġetti u s-servizzi – l-Artikoli 28 u 49 – dwar
 l-użu tal-antenni paraboliċi (COM(2001) 351 finali), li
 għalkemm kull Stat Membru hu responsabbli għat-twaqqif
 tal-kundizzjonijiet li għandhom jiġu ssodisfati fi ħdan
 is-sistema legali tiegħu għall-installazzjoni u l-użu
 tal-antenni paraboliċi, uħud mir-regolamenti nazzjonali jistgħu
 madankollu jaffettwaw dak li jista' jiġi rċevut. Għaldaqstant,
 indirettament, dawn jaffettwaw id-distribuzzjoni tal-firxa wiesgħa
 tas-servizzi trażmessi bis-satellita – li, fin-natura tagħhom, jaqsmu
 l-fruntieri – bħal xandiriet bit-televiżjoni u r-radju, u s-servizzi
 interattivi ("is-servizzi tas-soċjetà tal-informazzjoni").
 Għalhekk miżuri nazzjonali bħal dawn iridu jkunu konformi
 mal-prinċipji fundamentali tat-Trattat, bħall-moviment liberu
 tal-oġġetti u l-libertà li jingħataw servizzi fis-Suq Uniku.
 [10] Ir-Regolament (KE) Nru 2887/2000 tal-Parlament
 Ewropew u tal-Kunsill tat-18 ta' Diċembru 2000 dwar
 aċċess diżassoċjat għal-linja lokali, ĠU,
 30.12.2000, L 336/4.
 [11] Aġenda Diġitali għall-Ewropa,
 Komunikazzjoni mingħand il-Kummissjoni lill-Parlament Ewropew,
 lill-Kunsill, lill-Kunsill Ekonomiku u Soċjali Ewropew u lill-Kumitat
 tar-Reġjuni, COM(2010) 245 tad-19 ta' Mejju 2010,
 b'mod partikolari t-Taqsima 2.4.1.
 [12] Il-Konklużjonijiet tal-Kunsill Ewropew tal-1 u
 t-2 ta' Marzu 2012, EUCO 4/2/12, http://register.consilium.europa.eu/pdf/en/12/st00/st00004-re02.en12.pdf,
 l-entrata 15.
 [13] Il-Komunikazzjoni mingħand il-Kummissjoni
 lill-Parlament Ewropew, lill-Kunsill, lill-Kumitat Ekonomiku u Soċjali u
 lill-Kumitat tar-Reġjuni, COM(2012) 573
 tat-3 ta' Ottubru 2012, Azzjoni Ewlenija 9.
 [14] Il-Konklużjonijiet tal-Kunsill Ewropew tat-13 u l-14
 ta' Diċembru 2012, EUCO 205/12, http://www.consilium.europa.eu/uedocs/cms_Data/docs/pressdata/en/ec/134353.pdf, l-entrata 17.
 [15] Rapport dwar ir-riżultat tal-konsultazzjoni pubblika jista'
 jinstab bħala parti mir-Rapport tal-Valutazzjoni tal-Impatt mehmuż
 ma' din il-proposta (l-Anness I tar-Rapport).
 [16] Ara http://daa.ec.europa.eu/content/special/crowdsourcing.
 [17] Rapport li jibni fuq l-istudju mħejji minn Deloitte, kif ivverifikat
 aktar ma' sorsi oħra, jista' jinstab bħala parti mir-Rapport
 tal-Valutazzjoni tal-Impatt mehmuż ma' din il-proposta (l-Anness II
 tar-Rapport).
 [18] Dan ir-Rapport jista' jinstab bħala parti mir-Rapport
 tal-Valutazzjoni tal-Impatt mehmuż ma' din il-proposta (l-Anness III
 tar-Rapport).
 [19] Lista sħiħa ta' dawn is-sorsi tista' tinstab
 fil-biblijografija tar-Rapport tal-Valutazzjoni tal-Impatt.
 [20] Ir-Rapport tal-Valutazzjoni tal-impatt hu mehmuż ma' din
 il-proposta.
 [21] Ara l-Kawża C-66/04, il-paragrafu 45, u l-Kawża
 C-217/04, il-paragrafu 43.
 [22] Ara Analysys Mason, ir-Rapport Finali għad-DĠ
 tas-Soċjetà tal-informazzjoni u l-Midja, l-Appoġġ
 tal-Kummissjoni Ewropea għat-tħejjija ta' Valutazzjoni tal-Impatt li
 jakkumpanja inizjattiva tal-UE dwar it-tnaqqis fl-ispejjeż tat-tifrix
 tal-infrastruttura tal-broadband b'veloċità għolja
 (SMART 2012/0013).
 [23] Ara l-Kawża C-217/04, il-paragrafu 47.
 [24] Ara pereżempju l-Premessa 8 tad-Direttiva 2009/140/KE dwar
 ir-Regolamentazzjoni Aħjar, il-Premessa 22 tad-Direttiva Qafas, il-Premessi 1
 u 4 tar-Regolament 2887/2000/KE.
 [25] Ara l-Kawża 272/83, il-paragrafi 25 u 27.
 [26] Ir-riżoluzzjoni tal-Parlament Ewropew
 tal-14 ta' Ġunju 2012 dwar "L-Att dwar is-Suq Uniku:
 il-Passi li Jmiss għal Tkabbir" (2012/2663(RSP)),
 il-punt 10.
 [27] ĠU C , , p. .
 [28] ĠU C , , p. .
 [29] COM(2010) 245; ara wkoll l-analiżi tal-Aġenda
 Diġitali, COM(2012) 784
 finali.
 [30] Il-Konklużjonijiet tal-Kunsill Ewropew tat-13 u
 l-14 ta' Diċembru 2012, EUCO 205/12,
 l-entrata 17.
 [31] COM(2012) 573 finali.
 [32] ĠU L 108, 24.4.2002,
 p. 33.
 [33] ĠU L 108, 24.4.2002,
 p. 21.
 [34] ĠU L 108, 24.4.2002,
 p. 7.
 [35] ĠU L 108, 24.4.2002,
 p. 51.
 [36] ĠU L 249, 17.9.2002,
 p. 21.
 [37] ĠU L 108, 25.4.2007, p. 1.
 [38] ĠU L 345, 31.12.2003, p. 90.


type: wikipedia

text:
El Campo de críquet internacional de la Universidad de Tribhuvan (en nepalí: त्रिभुवन विश्वविद्यालय अन्तर्राष्ट्रिय क्रिकेट मैदान) es un campo de críquet en Kirtipur, a las afueras de Katmandú, la capital del país asiático de Nepal. El primer partido registrado celebrado en el campo se produjo en 1998, cuando Bangladés jugó contra Papúa Nueva Guinea por el trofeo ACC de 1998. Nepal participó en la Copa Intercontinental inaugural, con los partidos de la competición teniendo la condición de primera clase. El campo tuvo su primer partido de primera clase cuando Nepal recibió a Malasia. Otros dos partido de primera clase se realizaron allí durante la Copa Intercontinental de 2005, cuando Nepal recibo al equipo de Hong Kong (China) y a los Emiratos Árabes Unidos.
 Véase también
 Críquet
 Instalación deportiva
 Copa Mundial de Críquet
 Referencias
 Estadios de críquet de Nepal
 Estadios de Katmandú
 Arquitectura de Nepal del siglo XX